JAMBATAN KEDUA MUKAH

BALINGIAN: Daerah Mukah bakal mempunyai jambatan kedua dalam masa terdekat ini, malah projek mega berkenaan dilihat akan mampu mewujudkan jalan alternatif kepada pengguna dari Mukah yang menghala ke arah Balingian dan bahagian berdekatan.

Ketua Menteri Sarawak, Datuk Patinggi Abang Johari Tun Openg yang meluluskannya berkata, jambatan tersebut akan menelan kos sebanyak RM30 juta.

Beliau berkata demikian ketika merasmikam Majlis Pecah Tanah Projek Anjung Selera Balingian yang diadakan di Dewan Masyarakat Balingian, semalam

Jelas beliau, tapak cadangan jambatan kedua yang menyeberangi Batang Mukah di Penakub Ulu itu berlokasi lebih di kawasan ulu dari Jambatan Batang Mukah yang juga dikenali sebagai ‘Jambatan Kuning’.

“Namun, kita akan membina jalan raya dahulu iaitu Jalan Tellian Bypass. Dan jalan ini juga akan menelan kos RM30 juta.

“Dengan siapnya jalan ini dan jambatan kelak, Mukah juga mempunyai jalan bulatan menghubungi kawasan-kawasan rumah panjang di kawasan Balingian termasuk dari Mukah serta dari daerah lain nanti,” katanya.

Justeru, tegas Abang Johari, projek Jambatan dan Jalan Bypass yang akan menelan kos RM60 juta berkenaan mampu merancakkan lagi pembangunan di kawasan Balingian dan Mukah serta daerah berdekatan.

“Bahagian Mukah ini membangun dengan cepat dan saya melihat jambatan adalah kunci untuk pembangunan terutamanya di luar bandar. Misalnya di  Bahagian Mukah kita sudah ada Jambatan Kuning, Jambatan Igan, termasuk  Jambatan Lassa, Jambatan Paloh yang semuanya  menelan kos yang cukup tinggi iaitu ratusan juta ringgit.

“Dan kita bernasib baik ada rezeki tambahan seperti cukai jualan minyak dan gas dari Petronas, Shell dan lain, membolehkan kita membuat projek infrastruktur yang besar seperti ini.

“Jumlah ini adalah kesuluruhan RM60 juta iaitu Jambatan Kedua Mukah dan Jalan Bypass Tellian. Dan ini semua adalah untuk kesejahteraan rakyat dan membangun Sarawak,” ujarnya.

Kata Abang Johari, beliau meneruskan pembangunan oleh pemimpin yang terdahulu termasuk Tun Pehin Sri Taib Mahmud yang telah membuka kawasan ini dan bersyukur dengan pendapatan tambahan telah memungkinkan beliau melaksanakan projek-projek mega infrastruktur asas khususnya bekalan air dan elektrik untuk penduduk luar bandar  yang kini giat dilaksanakan.

Beliau juga menyatakan panjang lebar tentang perancangan pembangunan di seluruh Sarawak di dalam memacu pembangunan mampan untuk menjadikan Sarawak sebagai yang termaju di Malaysia pada 2030.

Sejurus tiba, beliau yang ditemani Ahli Dewan Undangan Negeri (ADUN) Balingian, Abdul Yakub Arbi diberi penerangan atau taklimat mengenai beberapa projek yang akan dan sedang dilaksanakan di kawasan DUN Balingian, selain daripada Jambatan Kedua Mukah dan Jalan ByPass Tellian yang dicadangkan itu.

Projek-projek tersebut ialah Pembinaan Waterfront atau Pemuliharaan Tebing Batang Balingian (RM5.5 juta), Pejabat Pentadbiran Daerah Kecil Balingian (RM5 juta), Pejabat Pentadbiran MDDM Cawangan Balingian (RM5 juta), Anjung Selera Balingian (RM5 juta), Projek naik taraf Mini Stadium Balingian (RM9 juta), Medan Selera Matadeng (RM5 juta), Bina baru Masjid Kuala Balingian  dan cadangan Rest House Balingian @ Boutique Hotel.

Pada majlis tersebut beliau juga meluluskan projek membangunkan Inap Desa

di Balingian dengan kos RM10 juta dan pusat sehenti RM5 juta.

Selain itu, beliau turut menekan tentang pentingnya mengekalkan semangat perpaduan yang kini sedang dinikmati oleh penduduk Sarawak dan dalam masa yang sama mengajak penduduk untuk sama di dalam usaha memerangi pandemik Covid-19.

Beliau percaya bahawa program pemvaksinan boleh membantu ke arah itu terutama sekali dengan menambahkan daya tahanan diri terhadap virus Covid-19.

Abang Johari turut meluangkan masa melakukan gimik pecah tanah projek Anjung Selera Balingian yang berada berdekatan dengan bulatan mini menuju ke Pekan Balingian berdekatan dengan Balai Polis Daerah Kecil Balingian.

Ia disusuli dengan melawat beberapa projek yang sedang dilaksanakan di Daerah Kecil tersebut, sebelum menuju ke Taman Selera Metading yang berlokasi kira-kira 40 kilometer dari Pekan Balingian.

Turut hadir, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah, Menteri Muda Pembangunan Bandar, Pentadbiran Tanah Dan Alam Sekitar,  Datu Len Talif Salleh,  Menteri Muda di Jabatan Ketua Meneri (Undang-Undang Adat Dan Bumipuera), Datuk Sikie Tayai, ADUN Balingian, Abdul Yakub, selaku tuan rumah, ADUN Tellian Yussibnosh Balo, ADUN Jemoreng Datuk Dr. Juanda Jaya, Residen Bahagian Mukah Hamdiah Bakir.

Oleh HENRY B SIYU

See author's posts


Pantau rapi semua projek

LIMBANG: Semua agensi pelaksana diarah melakukan pemantauan rapi terhadap semua projek pembangunan di bawah  Program Transformasi Luar Bandar (RTP) bagi kawasan Dewan Undangan Negeri (DUN) Bukit Kota yang berdepan kelewatan susulan Perintah Kawalan Pergerakan (PKP).

Menteri Muda Pemodenan Pertanian, Tanah Adat dan Pembangunan Wilayah  Datuk Dr  Abdul Rahman Ismail memberitahu, Jabatan Kerja Raya (JKR), Jabatan Pengaliran dan Saliran (JPS) dan Majlis Daerah Limbang (MDL) sebagai agensi pelaksana telah diarah untuk memantau perkembangan projek RTP yang berdepan kelewatan.

“Setakat ini kita berpuas hati dengan pemantauan yang dilakukan oleh agensi pelaksana terhadap projek RTP di DUN Bukit Kota.

“Namun demikian, kita tidak boleh menyalahkan agensi  pelaksana atas kelewatan susulan PKP. Tapi kita juga perlu pantau rapi apabila sektor pembinaam dibenarkan untuk mengelak sebarang kelewatan yang tidak sewajarnya,” tambah beliau.

Beberapa projek pembangunan ditangguhkan di Daerah Limbang antaranya Projek RTP Dewan Kampung Tegarai Fasa Satu.

Beliau menyatakan demikian ketika mengadakan lawatan ke Tapak Projek RTP Dewan Kampung Tegarai Fasa 1 kelmarin.

Turut sama ialah wakil Pegawai Daerah Limbang Mohd Sobree Damit, Pegawai Jabatan Kerja Raya (JKR) Limbang Faznur Syakhira Zulkipli dan Ketua Kampung Tegarai Wahap Moktar.

ADUN Bukit Kota menjelaskan, Projek RTP Dewan Kampung Tegarai Fasa Satu bernilai RM200,000, sepatutnya siap pada awal tahun ini, tetapi ditangguhkan disebabkan PKP dan dijangka siap hujung Julai ini.

“Setelah dilakukan sedikit perubahan jadual kerja, kita jangkakan mungkin hujung bulan Julai ini ia akan siap dan diteruskan untuk fasa kedua pembinaan bagi dewan ini,”ujarnya.

Keseluruhannya semua projek RTP kawasan DUN Bukit Kota telah berjalan semula selepas PKP.

Kini semua projek ini akan beliau pantau sendiri bersama agensi bertanggungjawab agar dapat memberi manfaat kepada rakyat dan Daerah Limbang.

See author's posts


Agong nasihat sokong Belanjawan 2021

KUALA LUMPUR: Yang di-Pertuan Agong Al-Sultan Abdullah Ri誕yatuddin Al-Mustafa Billah Shah menasihati ahli Dewan Rakyat supaya memberi sokongan padu kepada Belanjawan 2021 demi kesejahteraan rakyat serta pemulihan ekonomi negara yang terkesan oleh Covid-19.

Datuk Pengelola Bijaya Diraja Datuk Ahmad Fadil Shamsuddin berkata, Seri Paduka menegaskan bahawa belanjawan itu amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung ancaman wabak ini daripada terus merebak.

“Sehubungan itu, Al-Sultan Abdullah menyeru ahli Dewan Rakyat menghormati titah nasihat Seri Paduka Baginda untuk menghentikan segera segala perbalahan politik dan mengutamakan kebajikan rakyat serta kesejahteraan negara supaya Belanjawan 2021 diluluskan tanpa sebarang gangguan.

“Seri Paduka Baginda mengingatkan ahli Dewan Rakyat bahawa sengketa politik untuk kepentingan peribadi masing-masing akan merugikan negara dan seluruh rakyat akan menjadi mangsa pada ketika negara masih lagi bergelut menghadapi ancaman wabak Covid-19 ini,” katanya.

Ahmad Fadil berkata demikian dalam satu kenyataan yang dikeluarkan Istana Negara selepas Al-Sultan Abdullah berkenan menerima menghadap Perdana Menteri Tan Sri Muhyiddin Yassin untuk mesyuarat pra-kabinet di Istana Negara semalam.

Menurut Ahmad Fadil, dalam sesi menghadap lebih satu jam berkenaan yang bermula 8.00 pagi semalam, Al-Sultan Abdullah berkenan menerima taklimat ringkas berkenaan Belanjawan 2021 yang akan dibentang di Parlimen pada 6 November ini.

Mesyuarat Pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama perdana menteri berkenaan urusan dan isu-isu berkaitan kerajaan.

Mengulas lanjut, Ahmad Fadil berkata, Al-Sultan Abdullah turut menzahirkan harapan agar Belanjawan 2021 ini memberi penekanan kepada pemulihan ekonomi negara dan kesejahteraan serta kelangsungan hidup rakyat yang terkesan oleh penularan Covid-19.

Tambahnya, Al-Sultan Abdullah turut menzahirkan keyakinan penuh terhadap kemampuan Muhyiddin untuk menerajui kepimpinan negara pada saat negara sedang diuji dengan pelbagai krisis ketika ini. – Bernama

See author's posts


Jenayah siber meningkat semasa PKP

CYBERJAYA: Sebanyak 3,906 aduan dilaporkan kepada Pusat Bantuan Cyber999 dalam tempoh 18 Mac hingga 30 Jun tahun ini ketika pelaksanaan  Perintah Kawalan Pergerakan (PKP), meningkat lebih 90 peratus berbanding tempoh yang sama tahun lepas.

Timbalan Menteri Komunikasi dan Multimedia Datuk Zahidi Zainul Abidin berkata, kes yang dilaporkan termasuk gangguan siber, penipuan, pencerobohan, percubaan pencerobohan dan spam, yang kebanyakannya berlaku di kawasan bandar yang mempunyai kelajuan internet yang tinggi ketika PKP.

“Pelbagai jenis aduan telah datang kepada kami dengan corak modus operandi yang pelbagai termasuk pakej promosi ejen-ejen yang mengaku mereka dari syarikat telco yang tidak telus,” katanya pada sidang media selepas majlis penyerahan memorandum aduan pengguna perkhidmatan telekomunikasi dan jenayah siber oleh Persatuan Pengguna Islam Malaysia (PPIM)  di sini semalam.

Pusat Bantuan Cyber999 kendalian MyCERT  di bawah CyberSecurity Malaysia memberikan tindak balas kecemasan mengenai hal berkaitan keselamatan komputer seperti gangguan siber, perisian hasad, pencerobohan, cubaan penggodaman dan pelanggaran keselamatan maklumat lain.

Menurut Zahidi, ada pakej tawaran menjanjikan pelbagai kemudahan percuma tetapi dalam beberapa bulan, bil melambung sehingga mencecah RM5,000.

“Kebanyakan mangsa adalah para pelajar sehingga ada yang disenaraihitamkan kerana tidak mampu membayar bil,” katanya.

Isu penipuan siber juga melibatkan penggunaan data peribadi dalam  media siber, penipuan siber, penipuan pinjaman mudah dalam talian.

Zahidi menegaskan kerajaan memandang serius isu jenayah siber termasuk kes penipuan dalam talian dan  judi dalam talian haram. Perbincangan melibatkan  Suruhanjaya Komunikasi dan Multimedia, CyberSecurity dan syarikat swasta telah diadakan bagi mereka mengambil peranan dalam mengekang jenayah siber yang semakin berleluasa. – Bernama

See author's posts


Kayuhan ‘Hari Malaysia’

BERSEMPENA dengan sambutan Hari Malaysia 2020 pada 16 September depan, Persatuan Berbasikal Bahagian Betong (PBBB) dengan kerjasama Saberkas Saribas dan Saribas Cycling Team bercadang akan menganjurkan ‘Kayuhan Saberkas Hari Malaysia’.

Presiden PBBB, Saiful Hanizam Suhaini memberitahu, program yang dalam perancangan pihaknya itu akan belangsung pada 13 September nanti.

Dengan jarak perjalanan peserta untuk program berkenaan sejauh 200 kilometer bermula dari Bandaraya Kuching sehingga ke Debak, Betong.

“Kita bercadang menganjurkan program itu (Kayuhan Saberkas Hari Malaysia) pada 13 September nanti.

“Segalanya bergantung kepada situasi…jika keadaan mengizinkan kita akan meneruskan penganjuran program ini,” ujar Saiful ketika mengulas mengenai perkara itu.

Tambah beliau, sasaran pihaknya akan cuba menggumpul sejumlah peserta dengan kadar terhad bagi menjayakan kayuhan  tersebut.

“Kita berharap kekalutan situasi yang dibayangi musibah virus berbahaya (Covid-19) akan berakhir sepenuhnya sekali gus membuka peluang untuk menganjurkan program ini,” kata Saiful lagi.

Oleh Faizal Bujang

See author's posts


Facebook rasmi Mohamad Sabu digodam

PUTRAJAYA: Laman sosial Facebook rasmi milik Menteri Pertanian dan Keterjaminan Makanan Datuk Seri Mohamad Sabu telah digodam kira-kira 4.00 petang tadi dan tidak boleh diakses oleh kesemua pentadbir akaun.

Pejabat Menteri Pertanian dan Keterjaminan Makanan dalam kenyataan hari ini mengesahkan perkara itu dan memaklumkan bahawa usaha mendapatkan balik akses akaun Facebook dengan nama ‘Mohamad Sabu’ sedang dilaksanakan.

Menurut kenyataan itu sebarang status atau kenyataan yang dimuat naik di laman Facebook ‘Mohamad Sabu’ selepas waktu ia digodam adalah bukan daripada Mohamad atau pentadbir yang sah.

Semakan di laman Facebook Mohamad Sabu yang mempunyai 340,000 pengikut itu mendapati hantaran terakhir di laman sosial itu adalah berkenaan lawatan kerja beliau di Kelantan yang dimuat naik kira-kira 3.00 petang hari ini.  – Bernama

See author's posts


Pertimbang SOP lebih ketat – MPMA

KUALA LUMPUR: Penutupan aktiviti sosial dan ekonomi yang berpanjangan akan memberi kesan buruk kepada ekonomi Malaysia, menurut Persatuan Pekilang Plastik Malaysia (MPMA).

Penguatkuasaan Perintah Kawalan Pergerakan (PKP) pada skala penuh boleh menyebabkan penutupan perniagaan dan pemberhentian pekerja, katanya.

Oleh itu, persatuan tersebut menggesa pihak berkuasa untuk mempertimbangkan prosedur operasi standard (SOP) yang lebih ketat dilaksanakan untuk membendung penularan jangkitan Covid-19 berbanding sekatan pergerakan sepenuhnya.

“SOP dan garis panduan kesihatan yang lebih ketat yang memerlukan masyarakat, majikan dan pekerja di tempat kerja untuk mematuhinya dengan sewajarnya terbukti menjadi mekanisme yang berkesan untuk membendung penularan Covid-19.

“Contoh yang baik ialah SOP ketat yang dilaksanakan oleh sektor pembuatan,” kata Presiden MPMA, Datuk Lim Kok Boon dalam kenyataan baru-baru ini.

Persatuan itu berkata demikian bagi mengulas pelbagai perbincangan mengenai penguatkuasaan PKP pada skala penuh di Selangor jika kes Covid-19 di negeri ini terus meningkat.

Selain itu, MPMA turut menggesa kerajaan untuk mempercepatkan program vaksinasi dengan membenarkan sektor swasta mengambil bahagian dalam pembelian dan pentadbiran vaksin untuk mencapai imuniti kelompok secepat mungkin.

Ini akan menjadi kaedah yang lebih berkesan untuk mengekang jangkitan Covid-19 dalam jangka masa panjang, katanya.

Berdasarkan statistik yang dikeluarkan oleh Kementerian Perdagangan Antarabangsa dan Industri (MITI) untuk tempoh hampir dua bulan bermula 13 Januari hingga 4 Mac 2021, terdapat sejumlah 226 kluster dalam sektor pembuatan dengan 28,524 kes.

Apabila sektor pembuatan mula mengguna pakai SOP yang lebih ketat mulai Mac 2021, kluster telah berkurangan kepada 113 dengan 9,271 kes untuk tempoh dua bulan dari 5 Mac hingga 5 Mei 2021.

Kluster kemudiannya berkurangan dengan ketara kepada 31 dengan 1,598 kes dari 6 hingga 16 Mei 2021.

“Penutupan sepenuhnya akan memberi kesan buruk kepada perniagaan dan ekonomi yang pulih. Ini akan menyebabkan kehilangan pekerjaan dan masalah sosial yang akan memberi kesan kepada keluarga,” kata Lim.

Malaysia kelmarin mencatatkan jumlah kes Covid-19 harian tertinggi sebanyak 6,075.- Bernama

See author's posts


Seda United lakar juara

SKUAD Seda United berjaya melakar sejarah tersendiri apabila berjaya merangkul kejuaraan Singai Cup 2020 Edisi ke-3 di Stadium Mini Bau semalam.

Hari bersejarah buat pasukan yang dipimpin oleh John Matcho itu tercipta setelah mengatasi pencabar utama Sagah FC dengan jaringan 2-1 pada perlawanan akhir yang cukup dramatik.

Selaku juara, Seda United membawa pulang hadiah berupa hadiah wang tunai RM1,500, piala kejuaraan dan iringan serta medal manakala Sagah FC membawa pulang hadiah berupa wang tunai RM1,000, piala iringan dan medal.

Tempat ketiga menjadi milik Real Bobak yang membawa pulang piala, medal dan wang tunai berjumlah RM700 sementara tempat keempat disandang Apar United yang membawa pulang piala iringan, medal dan wang tunai berjumlah RM500.

Pengurus Seda United, John Matcho berkata, penyertaan pasukannya pada kejuaraan Singai Cup 2020 Edisi ke-3 kali ini sememangnya menyasarkan untuk merebut kejuaraan.

“Saya puji para pemain kerana mereka memang berhak menjadi juara pada kali ini dan saya tahu pasukan pihak lawan (Sagah FC) juga turun dengan misi merebut gelaran juara, namun saya mengingatkan para pemain untuk terus fokus dan tidak memberi ruang kepada lawan,” ujarnya.

Beliau turut gembira kerana komitmen dan usaha semua pemain dan persiapan rapi pasukan telah berjaya membuahkan hasil.

Dalam pada itu, penganjur utama kejohanan Sylvester Asroy amat berpuas hati dengan penganjuran kali ini serta menyatakan hasrat untuk terus menggiatkan pembangunan bola sepak di kalangan belia Singai pada masa akan datang.

Malah beliau juga berharap ada agensi-agensi, badan bukan kerajaan (NGO) serta individu yang tampil untuk bekerjasama dalam usaha tersebut.Kejohanan yang disertai 10 pasukan itu telah pun bermula pada pertengahan September lalu dan berakhir semalam.

Kesemua hadiah kepada pemenang telah disampaikan oleh Ahli Dewan Undangan Negeri (ADUN) Tasik Biru Datuk Henry Harry Jinep.

Oleh Adi Safarman

See author's posts


24 maut ditembak lelaki bersenjata

BANDAR RAYA MEXICO: Sekumpulan lelaki bersenjata menyerang sebuah pusat pemulihan dadah dan membunuh 24 orang manakala tujuh lagi cedera.

Pihak berkuasa berkata, kejadian yang berlaku semalam itu turut mengakibatkan tujuh yang lain cedera.

Berdasarkan maklumat awal, penyerang menyerbu pusat itu dan dan menembak mereka, kata Setiausaha Keselamatan Awam, Pedro Cortes di bandar Irapuato.

“Kami mendapat maklumat, bahawa suspek tiba dengan sebuah kenderaan merah tetapi tiada maklumat lanjut mengenainya. Bagaimanapun pihak berkuasa sedang mengesan kenderaan itu,” kata Cortes.

Irapuato terletak di barat laut bandar raya Mexico di Guanajuato iaitu sebuah negeri yang terlibat dengan jenayah terancang dan keganasan selain menempatkan industri dan kilang pengeluaran kereta.

Suasana di bandar itu juga mengakibatkan kumpulan pengedaran dadah berpengaruh seperti Generasi Baru Jalisco dan Santa Rosa de Lima yang turut terlibat dalam pemerasan, penculikan dan kecurian minyak. – AFP

See author's posts


Operasi bersepadu kerjasama tangani wabak Rabies

MATU:  Operasi Bersepadu akan diadakan berikutan Kampung Tian Matu telah diwartakan sebagai kawasan Wabak Rabies baru-baru ini.

Perkara tersebut telah didedahkan oleh Pegawai Daerah Matu, Wan Hipni Wan Mohamad padaTaklimat dan Masyuarat Wabak Rabies Daerah Matu yang  diadakan di  Dewan Suarah Matu pada hari Khamis.

“ Operasi bersepadu akan dilakukan segera dengan bantuan agensi berkaitan serta  Ketua Masyarakat dan Ketua Kaum (KMKK),” ujarnya.

Beliau yang juga merupakan Pengerusi Jawantankuasa Bencana Daerah Matu mengharapkan laporan segera daripada KMKK.

“Laporan segera daripada KMKK tentang jumlah anjing liar di kawasan masing-masing diperlukan bagi melancarkan operasi tersebut. Sekiranya ada cakaran ataupun gigitan daripada  binatang berpotensi membawa wabak seperti anjing, kucing dan sebagainya, sila laporkan segera kepada Majlis Daerah Matu Dan Daro (MDMD) dan dibawa ke klinik berdekatan,”  kata Wan lagi.

Ketua Perkhidmatan Vaterinar Bahagian Mukah; Hasnul Abdullah Buyong yang juga salah seorang daripada panel pada program tersebut  menasihati masyarakat untuk berwaspada dengan anjing mahupun kucing yang berpotensi besar untuk dijangkiti penyakit berkenaan.

“Sekiranya terdapat anjing yang mempunyai gejala rabbies, laporkan segera kepada Jawatankuasa bencana dan MDMD untuk tindakan segera. Bagi anjing bertuan, kurungkan atau rantaikan di kawasan masing-masing dan suntikan vaksinasi akan dilakukan,’ kata Hasnul.

Penolong Pegawai Kesihatan  Persekitaran MDMD;  Apohrozy Ezrie Eallie berkata, operasi akan dilakukan segera dan berjadual.

“ Pemantauan berterusan ke kawasan ‘hot spot’ berdasarkan maklumat daripada KMKK akan diperhebatkan dan operasi menjejak dan menidurkan anjing liar ini akan dipercepatkan demi keselamatan penduduk. Pihak MDMD juga telah menyediakan  talian aduan Public Health bagi kawasan Matu dan Daro untuk sebarang maklumat dari masyarakat dalam aplikasi “whatsapp” di talian 013-9354719,” ujarnya.

Dalam masa yang sama, Pegawai Kesihatan Daerah Matu; Rahmat Jahwi menyatakan pihak Jabatan Kesihatan Matu akan membuat pemantauan daripada sudut kesihatan masyarakat.

“KMKK dipohon untuk kemaskini maklumat Ketua Isi Rumah terutama kawasan Kg. Tian untuk kemudahan menghubungi mereka. Setakat ini, tiada laporan berkenaan gigitan atau cakaran anjing diterima diseluruh Klinik Kesihatan Matu,” ujarnya.

Oleh Henry B Siyu

See author's posts


RIMUP kembali ke sekolah tahun depandi

Baru-baru ini Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah mengumumkan bahawa Rancangan Integrasi Murid Untuk Perpaduan (RIMUP) akan diperkenalkan semula di sekolah-sekolah di negeri ini mulai tahun hadapan.

Langkah ini diambil kerana kerajaan melihat RIMUP sebagai satu program yang berguna bagi menggalakkan interaksi antara pelajar pelbagai kaum di negeri ini bagi mewujudkan persefahaman dan perpaduan, seterusnya memupuk sikap hormat-menghormati terhadap agama, budaya dan adat resam sesama kaum.

Pendekatan ini juga bertujuan memupuk nilai-nilai murni dari usia muda dalam kalangan pelajar, selaras dengan peranan sistem pendidikan sebagai salah satu alat terpenting dan berkesan bagi membangunkan identiti nasional, semangat kebangsaan, perpaduan dan cinta kepada negara dalam kalangan rakyat berbilang kaum di negara ini.

RIMUP  menggalakkan pelajar berinteraksi di dalam satu aktiviti seperti permainan, acara kebudayaan, makanan, cara hidup dan sebagainya dengan penyertaan bersama para guru dan  masyarakat setempat melalui perkongsian kemudahan, peralatan, penggemblengan tenaga serta kepakaran.

Secara langsung, aktiviti secara bersama ini mampu memupuk semangat dan budaya  perpaduan dalam kalangan semua yang terlibat, terutama para pelajar sekolah.

Ia menepati sasaran kerana matlamat RIMUP adalah untuk generasi Malaysia yang berilmu pengetahuan, memiliki jiwa dan peribadi yang unggul, bersemangat muhibah serta mampu menghadapi cabaran secara kolektif dan bersepadu.

Dari aspek sejarahnya, RIMUP sebenarnya telah dilaksanakan oleh Kementerian Pendidikan   sejak 1986 di peringkat sekolah rendah dan kemudian diperluaskan ke sekolah menengah pada tahun 2005.

Di Sarawak, RIMUP pernah dilaksanakan di bawah Majlis Pembangunan Sosial tetapi dihentikan apabila Kerajaan Persekutuan bertukar tangan.  Melihat kepada kepentingannya, Sarawak mengambil langkah memperkenalkan kembali program ini ke sekolah-sekolah di negeri ini.

Fatimah menambah kata,  RIMUP juga dilihat dapat menangani isu di sekolah-sekolah vernakular apabila para pelajarnya kurang bergaul dengan bangsa lain dan menggunakan bahasa sendiri sebagai bahasa pertuturan seharian.

Justeru, Sarawak mengambil langkah proaktif dengan memperkenalkan kembali RIMUP ke sekolah-sekolah sebagai satu langkah untuk menyatukan penduduk di negeri ini.

OBJEKTIF RIMUP

Terdapat empat ruang lingkup yang digariskan sebagai objektif RIMUP iaitu:

– Menggalakkan penyertaan masyarakat setempat, para guru dan para pelajar serta warga sekolah dari peringkat sekolah rendah hingga sekolah menengah di dalam kegiatan-kegiatan khas secara bersama.

– Mewujudkan sikap kerjasama, tolong-menolong dan mewujudkan suasana muhibah secara sedar dan terancang.

– Melahirkan persefahaman dan toleransi di antara para pelajar pelbagai kaum di sekolah.

– Berkongsi kemudahan, peralatan, tenaga dan kepakaran untuk menjayakan kegiatan-kegiatan khas secara bersama-sama.

Oleh Haini Darani

See author's posts


Perkembangan di Sabah mengejutkan

MUKAH: Pengumuman pembubaran Dewan Undangan Negeri( DUN) Sabah oleh Ketua Menterinya, Datuk Seri  Shafie Apdal merupakan sesuatu perkara yang amat mengejutkan bukan sahaja untuk rakyat sabah tetapi juga rakyat di negara ini kata Ahli Dewan Undangan Negeri(ADUN) Tellian Yussibnosh Balo (gambar).

Bagaimanapun, beliau berpendapat bahawa tindakkan tersebut mungkin merupakan  satu tindakkan yang difikirkan wajar dilakukan untuk mengembalikan mandat kepada rakyat Sabah sendiri dalam menentukan kerajaan yang boleh mewakili mereka.

“Hanya mereka sendiri atau orang sabah sahaja yang dapat menentukan siapakah yang patut memimpin kerjaan negeri itu,”katanya.

Katanya, jika dibandingkan, Sarawak mempuyai senario yang berbeza kerana mempunyai seorang Ketua Menteri yang berwawasan jauh dalam memacu Sarawak ke arah pengukuhan ekonomi dan kesejahteraan rakyatnya.

“Sarawak mempunyai mandat yang lebih kukuh dari rakyat. Kestabilan kepimpinan Sarawak di bawah GPS amat berbeza dengan negeri-negeri lain. Sokongan rakyat Sarawak ke atas GPS begitu mantap walaupun cuba diganggu gugat oleh parti-parti pembangkang yang cuba menangguk di air keruh,” katanya.

Mengambil  isu MA63 dan perjuangan hak-hak Sarawak  katanya perkara itu telah diambil perhatian serius oleh pemimpin-pemimpin parti komponen GPS dengan mengambil kira penyertaan daripada beberapa wakil pemimpin pembangkang.

“Ini merupakan satu tindakan yang matang dan arif oleh kepimpinan negeri yang ada. Terpulang kepada rakyat untuk menapis dan menilai apa yang berlaku,”  tambah Yussibnosh lagi.

Oleh Henry B Siyu

See author's posts


PETARA, ANTU! • Kuasa Mistik Antu

Tusun Ke-36

BEPELASARKA  penemu litericha, agama Monoteismse, Politeisme, Panteisme, AnimismeenggauSains Spiritual (Spiritual Science), kuasadunyamistiktauka ‘alamghaib’  dibagi ngagai tiga raban iyanya: i. Kuasa mistikPetara (God, Almighty, Tuhan, Allah Taala)  ii. Kuasa mistikAntu (Dewa Dewi)  iii. Kuasa mistikAntu [Sitan, Jin, Iblis, Sihir, enggautibukai].

Ba Tusun Ke-20 tua kumai pemacha agi nampung pansik pasal Kuasa Mistik Antu. Ari tusun kedulu-dulu suba aku arap kapemachau dah nemu sereta mereti pasal kuasa mistik Antu: Sitan, Jin, Iblis.

Kuasa tu endang bekaul rapit enggau sida raban Beliau, Bomoh, Dukun, enggau ti bukai].

.Sekeda penemu agama madah, Antu ukai ari raban malaikat taja sida nya idup begulai enggau malaikat. Taja pia, sida mega  ngembuan kuasa mistik baka Melikat.  Nya mih kebuah, ukai semua sida tu Antu tu jai.  Antu ulih mali dirinya di Antu jai tauka Antu manah. Sida ulih mali dirinya dimensia dunya. Kekadang sida ulih mali dirinya di Antu Bunsu Petara lalu ngambu diri Orang Panggau & Gelong. Uji perati kati bak cherita ti nyelai tu, tang amai nyadi.

Kenu ku Janie, sebedau datai ba kebun getah sida di ulu Sungai Ranan iya betemu enggau orang lelaki ti beumur kira-kira empat puluh taun. Lelaki nya sigat sereta kering amai. Iya ngena ngepan lelaki bansa Iban. Maya nya mega Janie ngasaika diri rembus di menua bukai.

BUNSU KIJANG

Ukai di ulu Sungai Ranan menua nya gaya peda iya. Maya nya Janie enggau lelaki nya bejalai begembar-gembar ngulu sebatang entigis sungai. Ai sungai nya chiru amai. Ikan gemian ti dalam sungai nya terang amai dipeda. Mayuh amai ikan. Semua bansa jelu baka kijang, pelanduk, babi, rusa enggau ti bukai nyau betegaring tinduk sebelah tanah. Sekeda benung makai daun puda, sekeda benung bejalai lubah-lubah sebelah padang rumput.

“Apoo…manah amat menua kita ditu, wai!  Kati nama menua kita tu, dih?” pia ku Janie.

“Tu menua menua aku wai. Enda jauh ari menua kita di Ulu Ranan din. Ditu mih menua kami Bunsu Kijang. Aku tu mih benama Keling Temuda,” pia ku saut lelaki nya.

“Auuu…pia..! Nadai kala ninga rita pasal menua kita tu,” ku Janie seraya ke gining-gining malik kiba kanan meda pemanah rampa menua nya. Seduai bejalai belubah-lubah sambil berandu. Maya seduai ke bejalai nya Janie bisi ninga nyawa nyawa bala uchu iya nya ngangauka iya tang lebuh ti deka nyaut mulut iya enggai nyadi engkebut.

REMBUS DI MENUA ANTU

“Kapa dek kiruhka kangau sida nya, unggal. Aram pajakka  pejalai tua,”   pia ku Keling Temuda. Ninga munyi nya Janie mega enda tentu ibuhka kangau bala uchu sereta sida serumah nya. “Anang irau dek, unggal wai. Enda aku medis dek. Aku mai dek kitu ukai sengapa pia aja. Aku berani mai dek ngusung menua kami awakka dek ulih bekala enggau raban bansa kami Bunsu Kijang.”  Ninga munyi nya Janie baru nemu diri udah rembus di menua Antu. Tekala nya mega iya bisi irau ati mimit tang nyau kelama-lama ti udah berandau enggau Keling Temuda, ati nya nyau rindu-serindu meda menua nya. Teperindang asai ati iya. Taja agi alit ati tang iya nyau enda takut laban tempara lelaki nya tadi nyau manah-semanah. Kelama agi manah agi ga menua orang nya peda Janie.

“Apuu…, jinak amai bala jelu nya, unggal wai. Uji bunuh ambi bisi ke lauk tua lagi,” pia ku Janie.

“Eh… kapa nuan jelu nya. Nya endang jelu ti sama pendiau enggau kami di menua tu. Mayuh lauk kitai di rumah lagi,” ku Keling Temuda. Enda lama udah nya Janie ngasaika diri udah datai ba tengah laman sebuah rumah panjai.

“Endai, sigi diau ba rumah panjai baka kami mensia ga kita nih, unggal wai.”

“Au. Ditu mih endur kami diau mendam. Peda dek bala sida ke indu-indu nyin udah sedia nganti penatai dek. Taja pia dek anang tama bilik orang sengapa lagi. Ba ruai ti endur aku duduk lagi, nya mih bilik kami endur dek tama lagi,” pia ku timbal Keling Temuda. Janie nitih aja utai ku lelaki nya.

Lebuh Janie udah terendah duduk di bilik sida Keling Temuda, mayuh mih utai tanya sida ke indu-indu ba Janie. Kekadang iya enda tentu nemu nyaut laban iya pan enda tentu nemu kebuah diri tau rembus ba menua ti nyelai nya. Gamal orang ti dipeda iya dalam rumah nya endang sama enggau gamal mensia di dunya tu. Sida ke indu-indu ti nunga iya nyau bebajik gamal.

MAKAI SERUMPU

Maya ti makai lemai nya sida Keling Temuda sebilik begempuru magang. Sida makai sambil berandau.

“Makai wai, makai. Anang malu-malu. Nadai tentu engkayu kami lemai tu wai,” pia ku bala menyadi indu Keling Temuda.

“Pia mih wai. Nama penadai tu dih…! Di menua kami din enda kala aku meda lauk ngemayuh tu,” pia ku timbal Janie. Amai ga nyau nadai ke nadai semua bansa dagin jelu enggau ikan. Kasam. Salai. Pansuh. Lepis. Bansa sayur babas baka kemiding, daun sabung, daun mendai, upa, sepeneka nyingkau.

BAKA INDU DARA BUNGAS

Udah makai lemai nya sida ke indu ari bilik bukai mayuh ga nunga tudah Janie. Teperindang amai asai ati iya. Sida berandau seraya ketawa sentai landai maya tekenangka cherita lama.

Pagi siti Keling Temuda mai Janie bejalai ke kampung. Kampung di menua nya tawas amai. Datai ba pun kara sekayu Keling Temuda ngasuh Janie meratika pemanah pun kayu nya.

“Peda nuan, unggal wai pemanah kubu nya. Enti nuan deka diambi aku ke bini alai mih nuan niki ke atas kin. Pulai ari atas nyin lagi nuan deka nikal biak baru baka indu dara bungas baka dulu suba,” pia ku Keling Temuda.

“Endai. Nya mih kebuah nuan mai aku ke menua kita kitu pia?” ku Janie.

“ Pia mih nya, unggal wai. Enti enda pia kapa aku kiruh muai jam, muai hari mai nuan kitu. Lama aku udah meratika dek maya deka nangkal getah kita dia, unggal. Baka ukui ke nengkadah linau belama ga aku meda dek. Asai ke meda buah sibau mansau…tang rapas penyuluk, jari aku enda datai. Nya alai diatu kira ke udah ba dan sibau mih aku tu, unggal wai.”

“Pia iya? Apoo… nih. Ukai enggai aku wai. Ati aku asai ati nuan mih. Tang aku nyau ingatka bala anak, bala uchu aku di menua kami din ti meruan ngiga aku. Dinga deka sada nyawa sida besampi. Dek pan kala meda sida kitu bebala mayuh datai ke menua kita ditu ngiga aku. Nya alai anjung pulai mih aku wai,” pia ku saut Janie. Ninga munyi nya Keling Temuda pan nyau tebantai ati sinu lalu berunding deka nganjung Janie pulai ke menua sida empu.

“Enti jaku nuan munyi nya, nadai ku enggau mih, unggal wai. Dek ga enggai jadi enggau aku, enda ga aku mejal dek, unggal wai. Tambah mega nyau sinu ga aku ninga leka sampi bala anak, bala uchu ambu dek nya. Nya alai diatu uji pedamka mata deka enda lama,” pia ku Keling temuda. Tekala nya Janie pan mejamka mata iya lalu asai ke tinduk bemimpi terengkah ba tebing Sungai Penyulau. Lebuh iya menchelakka mata diri baru, iya pan amai-amai bediri ba tebing Sungai Penyulau. Ukai ba kebun getah sida di ulu Sungai Ranan. Enda lama udah nya iya pan betemu enggau apai tuai China ti meri iya makai hari nya lalu nganjung iya pulai ke rumah panjai sida di Ulu Sungai Ranan.

Nya alai, arapka semua kitai mensia ulih ngelala  tiga  bengkah dunya misteri.  Tentu kitai Iban sama  kala ninga tauka meda  kitai Iban bebiau tauka besampi minta tulung Orang Panggau eggau Gelong  mayabisi penanggul kaul enggau raban Antu. Raban Antu Bunsu Petara tu mega suah charut enggau raban Antu lalu beambu munsuh. Minggu dudi nyin ila aku nguji mai kita mansik pasal kaul  Orang Panggau Libau & Gelong enggau Antu jai.

Nya alai,  sekali agi ku madah, tuju aku mai kita macha tauka mansik pasal dunya misteri tauka mensia mistik,  ukai aku deka mai kita nyembah ANTU tauka ANTU tang tetap nyembah Petara (God Almighty, Tuhan Allah Taala)  taja kitai ngena chara ti bebida.

Oleh HARRY USUP UMBAR

See author's posts


China akan beli 1.7 juta tan minyak sawit Malaysia

KUALA LUMPUR: China menyatakan komitmennya untuk membeli 1.7 juta tan minyak sawit dari Malaysia sehingga 2023, kata Menteri Luar Datuk Seri Hishammuddin Tun Hussein.

Beliau berkata demikian pada sidang media bersama susulan mesyuarat dua hala dengan rakan sejawatannya dari China, Wang Yi, di sini, Selasa.

“Kami amat menghargai komitmen China untuk membeli 1.7 juta tan minyak sawit sehingga tahun 2023.

“Kami juga membincangkan peluang untuk menjalin kerjasama tiga hala menggunakan produk berasaskan kelapa sawit Malaysia untuk menangani keselamatan makanan di negara ketiga,” kata Hishammuddin.

Pada 2017, Malaysia mengeksport 2.87 juta tan minyak sawit dan produk berasaskan minyak sawit bernilai RM9.42 bilion ke China.

Eksport produk minyak sawit ke China juga meningkat 17.8 peratus pada 2019 selepas menurun selama tujuh tahun berturut-turut.

Menurut Majlis Minyak Sawit Malaysia (MPOC), eksport minyak sawit Malaysia ke China meningkat 438,747 metrik tan – atau 31.1 peratus – kepada 1,848,433 metrik tan untuk tempoh Januari hingga Ogos 2020.

Mengenai meningkatkan perdagangan minyak sawit Malaysia dengan China, Hishammuddin berkata kedua-dua pihak bersetuju mempromosikan produk minyak sawit yang mematuhi Minyak Sawit Lestari Malaysia (MSPO) dan label Makanan Hijau.

Katanya, Malaysia menghargai perjanjian China untuk mendorong perusahaannya meningkatkan import minyak sawit dan produk lain yang dihasilkan secara lestari sesuai dengan peraturan pasaran.

Dalam pertemuan selama dua jam itu, Malaysia dan China berharap rundingan mengenai Memorandum Persefahaman (MoU) dua hala dapat dimuktamadkan, yang akan menyediakan kerangka kerja kerjasama pragmatik lebih luas antara kedua-dua negara dalam pasca-COVID-19.

“Saya berharap dapat menandatangani MoU ini dalam lawatan balas saya ke Beijing apabila keadaan mengizinkan,” katanya.

Tambah beliau, kedua-dua negara juga sepakat menubuhkan Jawatankuasa Peringkat Tinggi untuk Kerjasama Pasca-COVID-19, yang dipengerusikan bersama oleh menteri luar kedua-dua negara.

Jawatankuasa itu akan mengawasi pelaksanaan semua kesepakatan yang dicapai dalam kerangka MoU, katanya.

Beliau menambah antara keputusan lain yang dicapai kedua-dua pihak ialah persetujuan untuk meneruskan perbincangan mengenai Laluan Hijau Timbal Balik (RGL) bagi memudahkan pergerakan rentas sempadan perjalanan rasmi dan perniagaan kedua-dua negara.

“Walaupun pandemik COVID-19 belum berakhir, penting bagi kita untuk merancang dan berbincang lebih awal. Oleh itu, kita akan bersama-sama melancarkan RGL hanya apabila keadaan mengizinkan untuk kedua-dua negara melakukannya,” tambahnya.

Beliau berkata Wang juga mencadangkan Malaysia dan China saling melengkapi melalui Inisiatif Jalur dan Laluan (BRI).

“Malaysia sekali lagi menegaskan sokongan padunya untuk BRI berdasarkan prinsip saling percaya, menguntungkan dan kesejahteraan bersama,” katanya.

Perbincangan turut menyentuh mengenai Kerjasama Ekonomi Komprehensif Serantau (RCEP) dan Kerjasama Ekonomi Asia Pasifik (APEC), kedua-dua negara menunggu penandatanganan RCEP dan pelancaran Visi APEC Pasca-2020 bersama dengan Minggu Pemimpin Ekonomi APEC (AELW) pada akhir tahun.

“Di ASEAN, kami menyambut baik kerjasama lebih erat antara China dan semua negara anggota ASEAN. Kami juga menantikan sambutan ulang tahun ke-30 Hubungan Dialog ASEAN-China pada 2021, ” katanya.

Mengenai hubungan Amerika Syarikat-China, Hishammuddin berkata Malaysia berharap kedua-dua pihak berazam memperkukuh kepercayaan bersama dan terus mengadakan dialog sebagai jalan mengatasi perbezaan.

Wang, yang juga Anggota Dewan Negara China, kini melakukan kunjungan rasmi ke beberapa negara ASEAN – dengan Kemboja sebagai persinggahan pertamanya – sebelum tiba di sini pada Isnin untuk lawatan dua hari.

Kali terakhir beliau melawat Malaysia pada 2018.

See author's posts


DUN: Kajian pelan induk pelabuhan untuk pacu kemajuan

KUCHING: Kajian Pelan Induk Pelabuhan dimulakan tahun depan dalam usaha meningkatkan kecekapan perkhidmatan, menaik taraf kemudahan dan meneroka peluang perniagaan baharu.

Timbalan Premier Sarawak, Datuk Amar Douglas Uggah Embas berkata, kajian itu akan dimulakan pada suku pertama 2023 dengan Lembaga Pelabuhan Miri dipilih sebagai perintis.

“Kajian ini juga akan merangkumi kemungkinan menangani isu air cetek di saluran akses Kuala Baram,” katanya ketika menggulung perbahasan di sidang Dewan Undangan Negeri (DUN), hari ini.

Uggah juga berkata peruntukan RM70 juta telah diluluskan untuk membekal, memasang dan mentauliahkan kren dermaga untuk Lembaga Pelabuhan Kuching (KPA).

Ini bagi meningkatkan prestasi pengendalian kontenanya dan ia kini berada di peringkat tender akhir, yang dijangka diberikan dikeluarkan penghujung tahun ini.

“RM30.5 juta telah diperuntukkan kepada Sistem Pengurusan Trafik Kapal (VTMS), yang kini 84 peratus dibangunkan. Malah, RM56.9 juta baru-baru ini telah dianugerahkan untuk cadangan pembinaan halaman kenderaan KPA dan kemudahan berkaitan di Terminal Senari.

“Bagi Pelabuhan Tanjung Manis, RM39.4 juta diperuntukkan untuk projek ‘Aids to Navigation’ (AtoN) kini sudah 90 peratus siap dan dijangka akan dimulakan pada suku pertama 2023.

“Apabila siap, sistem ini akan meningkatkan kecekapan pelayaran, menyediakan cuaca dan maklumat pasang surut, dan mengawal aliran trafik marin dari Kuala Rajang ke Tanjung Manis,” katanya.

Uggah berkata, Inisiatif itu adalah komitmen kerajaan negeri untuk memodenkan infrastruktur pelabuhan, kemudahan dan keselamatan pelayaran dalam memacu pertumbuhan ekonomi Sarawak.

“Ini akan meningkatkan keyakinan pengguna pelabuhan dan seterusnya meningkatkan produktiviti, kecekapan dan keuntungan pelabuhan,” katanya.

Selain itu katanya, Sehingga suku ketiga 2022, pihak berkuasa pelabuhan Sarawak mencatatkan jumlah daya pengeluaran sebanyak 17.01 juta tan meningkat 8.8 peratus berbanding 15.63 juta tan yang dicatatkan dalam tempoh sama pada 2021.

“Lembaga Pelabuhan Kuching mengendalikan 7.39 juta tan, meningkat 11.8 peratus daripada 6.61 juta tan. Lembaga Pelabuhan Rajang mencatatkan 1.14 juta tan, meningkat 10.7 peratus daripada 1.03 juta tan.

“Lembaga Pelabuhan Samalaju mengendalikan 5.17 juta tan, lonjakan 28.6 peratus daripada 4.02 juta tan, manakala Lembaga Pelabuhan Miri merekodkan penurunan 20.3 peratus dalam pengeluaran kargo, turun daripada 2.56 juta tan kepada 2.04 juta tan,” katanya.

Oleh NICKELYSON LAKUN

See author's posts


Korban Covid-19 global lebih 428,000

AMERIKA SYARIKAT: Angka korban akibat Covid-19 global terus meningkat sebanyak 5,000 kes dalam tempoh 24 jam lalu.Statistik Johns Hopkins University menunjukkan jumlah kumulatif kematian global kini melebihi 428,000 kes.Amerika Syarikat (AS) kekal merekodkan jumlah kematian tertinggi dengan 115,000 kes.United Kingdom (UK) dan Brazil masing-masing merekodkan angka korban sebanyak 41,000 kes.Manakala kes kematian di Itali berada pada paras 34,000 kes.

Sementara itu, Perancis dan Sepanyol masing-masing mencatatkan angka kematian 29,000 dan 27,000 kes.Negara lain masih mencatatkan angka korban di bawah 17,000 kes.-AFP

See author's posts


Pengerusi MPP iringi 19 pelajar ke China

KUCHING: Pengerusi Majlis Perbandaran Padawan (MPP), Lo Khere Chiang akan mengiringi 19 pelajar tempatan pada Disember nanti bagi melapor diri ke Haikou University of Economics.

Haikou University of Economics adalah satu daripada dua universiti di China yang mempunyai memorandum persefahaman dengan MPP bagi menyediakan biasiswa penuh kepada 12 pelajar cemerlang dari sini.

Turut hadir, Timbalan Setiausaha MPP Ir Daniel Goh, Kaunselor Amy Tnay, Kaunselor Jong Tian Kiong dan Kaunselor Yeo Eng Kuang.

Pada masa sama, pengetua university tersebut, Chen Xiao turut mengalu-alukan kedatangan rombongan berkenaan dan memberitahu, para pelajar dapat kembali ke kuliah secara fizikal selepas perubahan polisi pencegahan pandemik Covid-19 di China.

Rombongan ini juga akan diperkenalkan dengan sejarah universiti ketika lawatan itu nanti sekali gus mengeratkan hubungan kerjasama antara kedua-dua negara menerusi pertukaran pendidikan.

See author's posts


TANGGUNGJAWAB MENUNTUT FOKUS YANG JITU

TANGGUNGJAWAB kerajaan hari ini, baik di peringkat pusat mahupun di peringkat negeri dan wilayah, amat berat.

Penggalasannya menuntut fokus yang jitu, kerana cabaran yang dihadapi ketika ini bukan kepalang hebatnya.

Ada ‘sisa-sisa kemusnahan’ yang diakibatkan oleh pandemik penyakit berjangkit bernama Covid-19 yang perlu dibiasakan, sambil pada masa yang sama, ‘keruntuhan ekonomi’ yang merupakan kesan sampingan yang paling parah sekali perlu ditangani untuk mendirikannya semula agar kehidupan rakyat kembali selesa dan terarah.

Justeru, apabila Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berpantun ketika bertitah dalam majlis perasmian Pembukaan Mesyuarat Pertama Penggal Ke-5 Parlimen ke-14 Isnin lepas, kesan genta amanat itu bertalunan menggemai halwa telinga, bukan sahaja orang politik, malah rakyat jelata pada keseluruhannya.

“Busana tradisi kain bersulam, warna jingga berawan larat; cukuplah berpolitik siang dan malam, fokuskan menjaga kepentingan rakyat.”

Tiada kata secantik bahasa. Ia menyelinap ke nubari kita semua.

Rakyat jelata meletak harapan tinggi daripada kerajaan, setelah pemimpin unggul selaku payung negara pun turut memberi panduan dan nasihat terbaik agar orang politik, baik dalam kerajaan mahupun di pihak pembangkang, menjitukan fokus masing-masing, mengutamakan kepentingan rakyat, bukannya membazir waktu dan tenaga mempolitikkan hal ehwal negara bangsa lewat retorik yang basi.

Rakyat mahu menikmati kehidupan dalam sebuah negara yang tadbir urusnya telus dan berintegriti, diterajui oleh jentera kerajaan yang amanah, bersih dan cekap dan ditunjangi oleh pihak pembangkang yang bertanggungjawab dalam iklim amalan demokrasi yang memberi makna kepada konsep semak-dan-imbang yang tulin dan bukannya hipokrasi yang menjelikkan.

Selain keparahan yang diakibatkan oleh pandemik Covid-19, fenomena banjir yang melumpuhkan sebahagian dari negeri-negeri di Semenanjung Malaysia pada kali ini juga menuntut perubahan haluan fokus yang sebelum ini nampaknya tidak terfikirkan.

Sistem amaran bencana berpusat, seperti yang disentuh dalam titah ucapan Yang di-Pertuan Agong merupakan satu aspek yang diharap akan menjadi realiti yang berupaya membebaskan negara daripada kedahsyatan masa depan.

Kita yakin, sekiranya orang politik membenamkan ego dan memanfaatkan kebijaksanaan titah Baginda Sultan, nescaya Malaysia pasti akan muncul sebagai sebuah negara maju dan makmur, insya Allah.

See author's posts


Stesen minyak kini beroperasi di Lachau

PANTU: Pengguna jalan raya yang sering berulang-alik di antara kawasan Kuching dan Sibu kini tidak perlu risau lagi jika kenderaan mereka mengalami masalah kekurangan bahan api ketika dalam perjalanan.

Ini kerana mereka kini boleh membeli bahan api kenderaan masing-masing di Stesen Minyak Petronas yang baharu sahaja beroperasi di pekan Keranggas Gayau atau lebih dikenali sebagai pekan Lachau di sini.

Untuk berbuat demikian, pengguna kenderaan hanya perlu menempuh perjalanan sejauh 142 kilometer dari bandar raya Kuching atau 43 kilometer dari pusat bandar Simanggang sebelum tiba di Stesen Minyak Petronas baharu di Pekan Lachau itu.

Utusan Sarawak difahamkan bahawa pembinaan Stesen Minyak Petronas yang baharu ini telah bermula semenjak enam bulan lepas di sebelah sebuah mini stesen minyak lama di situ yang diberi Got Petrol Station.

Got Petrol Station di Pekan Lachau berkenaan telah beroperasi semenjak awal tahun 1990an dahulu dan dimiliki oleh seorang peniaga tempatan di Pekan Lachau iaitu Lee Thung Po.

Apabila Pekan Lachau mula berkembang dan kian berubah wajah, peniaga berkenaan kemudiannya bertindak memohon lesen membuka Stesen Minyak Petronas baharu tersebut bersama beberapa rakan kongsi di sini.

Hasilnya, Pekan Lachau kini sudah mempunyai sebuah Stesen Minyak Petronas yang baharu dengan majlis perasmian stesen minyak berkenaan telah pun berlangsung di sini pagi semalam.

Majlis itu dihadiri oleh Ketua Runcit Wilayah Sabah dan Sarawak bagi Dagangan Petronas Berhad, Azaiti Seli, Timbalan Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sarawak, Mogan a/l Arumugam dan Ketua Seksyen Penguatkuasa KPDNHEP Negeri Sarawak, Fikri Lai Abdullah.

Turut hadir Ketua Polis Daerah Sri Aman, DSP Bingkok John, pengarah filem tempatan, Dato Robin Lai, pemilik Kedai Runcit PC Rest Stop, Lee Thung Po dan isteri, Wong Chi Chi, Penghulu Lee Thong Sen dan Penghulu Entika Senan.

Pembinaan Stesen Minyak Petronas berkenaan secara tidak langsung akan dapat menarik perhatian lebih ramai pengguna kenderaan dalam negeri ini untuk melakukan persinggahan di Pekan Lachau.

Oleh Valentine Ngumbang

See author's posts


Kena ceramah jika langgar perintah berkurung

KIGALI: Penduduk Rwanda yang melanggar perintah berkurung atau tidak memakai pelitup muka akan dihantar ke stadium un- tuk diberikan ceramah sepanjang malam tentang bahaya koronavirus (Covid-19).

Langkah itu dibuat selepas data rasmi menunjukkan kira-kira 70,000 individu masih berdegil untuk mematuhi perintah berkurung yang bermula 9.00 malam (waktu tempatan) dan pemakaian pelitup muka yang telah diwajibkan kepada kesemua penduduk.

Sesi ceramah itu yang diawasi pengawal bersenjata akan berakhir menjelang waktu subuh dan mereka yang terlibat akan dihantar pulang dengan perintah ketat untuk menjalani kuarantin sendiri.

Mereka yang enggan menyertai sesi ceramah itu turut diberi pilihan untuk membayar denda berjumlah 25,000 Rwandan francs (RM108).

Di Kota Pasuruan, Jawa Timur, Indonesia pihak berkuasa juga mengambil tindakan tegas ke atas individu yang melanggar protokol kesihatan ditetapkan termasuk yang gagal mematuhi jarak fizikal dan memakai pelitup muka.

Individu yang didapati berbuat demikian dikenakan hukuman perlu melakukan ‘push up’ dan membersihkan sampah di sekitar kawasan rondaan pihak berkuasa.– AFP

See author's posts


Dua remaja lelaki dikhuatiri hilang ditemui lemas

SIBU: Dua remaja lelaki yang dilaporkan hilang di jeti lama Durin Bazaar pada petang Jumaat lalu, ditemukan lemas, pagi tadi.

Ketua Jabatan Bomba dan Penyelamat Malaysia (JBPM) Zon Sibu Andy Alie berkata, mayat kedua-dua mangsa telah dijumpai oleh orang awam.

“Mangsa pertama dijumpai 7.35 pagi dan mangsa kedua, 8.15 pagi.

“Pengecaman dan pengesahan kedua-dua mangsa telah dilakukan oleh ibu dan bapa mangsa disaksikan oleh pegawai polis. Mangsa dikenali sebagai Justin Siaw dan Kong Wei Seng, kedua-duanya berusia 15 tahun.

“Penemuan itu menamatkan operasi mencari dan menyelamat (SAR) yang memasuki hari ketiga hari ini (14 Mei),” jelasnya menerusi satu kenyataan, hari ini.

Terdahulu, dalam kejadian sekitar 5.00 petang Jumaat, dua remaja lelaki dilaporkan hilang ketika sedang bermain dan mandi di sungai bersama seorang lagi rakan mereka yang selamat.

Sepasukan anggota dari BBP Sibu Jaya dihantar ke lokasi kejadian sejurus menerima panggilan 5.34 petang.

Oleh AKUN GIMAN

See author's posts


Perancis, Jerman kemukakan pelan pemulihan

PARIS: Perancis dan Jerman bersetuju dengan cadangan mewujudkan pelan pemulihan dengan dana bernilai 500 bilion euro (RM2.4 trilion) bagi memulihkan ekonomi negara Kesatuan Eropah (EU) akibat pandemik Covid-19.

Pengumuman dibuat Presiden Perancis, Emmanuel Macron and Canselor Jerman, Angela Merkel mengumumkan pakej yang belum pernah dilakukan sebelum ini, menerusi perbincangan sidang video pada Isnin.

Ia sekali gus mengenepikan perbezaan pendapat sebelum ini antara dua negar itu, sebaliknya membuktikan bahawa Perancis-Jerman adalah teras kepada negara EU kekal utuh.

Presiden Bank Pusat Eropah (ECB), Christine Lagarde memuji cadangan pelan pemulihan Covid-19, sekali gus menunjukkan solidariti ketika ekonomi dalam kemelesetan akibat pandemik itu.

“Cadangan Franco-Jerman adalah bercita-cita tinggi, bersasar dan dialu-alukan,” kata Lagarde dalam satu temubual dengan empat akhbar harian Eropah.

“Ia adalah testimoni semangat solidariti dan kebertanggungjawaban seperti dibangkitkan Angela Merkel (Canselor Jerman),” menurut Lagarde ketika bercakap kepada akhbar Les Echos (Perancis), Corriere della Sera (Itali), the Handelsblatt (Jerman) dan El Mundo (Sepanyol).

Lagarde berkata, Eropah turut menerima tempias pandemik Covid-19 sambil memberi amaran dalam keadaan terburuk, ekonomi akan mengucup sebanyak 15 peratus dalam tempoh tiga bulan sehingga Jun.

Dana pelan pemulihan itu akan dibiayai oleh pinjaman bersama EU, hanya kini garis had untuk Jerman dan sekutu fiskalnya yang ketat dalam EU tetapi ditekan oleh Itali dan Sepanyol termasuk beberapa negara yang paling teruk terjejas Covid-19.

Menurut Lagarde, krisis Covid-19 juga akan menjadi ‘berita baik ‘kepada kesederhanaan Perjanjian Kestabilan dan Pertumbuhan (SGP) EU, yang menjadi dasar garis panduan ekonomi asas khususnya meletakkan had terhadap bajet defisit dan hutang terkumpul dalam kalangan negara anggota.

SPG secara efektifnya telah ditangguhkan disebabkan krisis, dengan Brussels bersetuju membiarkan 27 anggota EU melampaui had perbelanjaan dan pinjaman ketika mereka berusaha untuk mengembalikan ekonomi masing-masing.

“Saya fikir terma Perjanjian Kestabilan dan Pertumbuhan semestinya akan dikaji semula dan dipermudahkan semula ia ditempatkan semula apabila kita semua keluar daripada krisis ini,” kata Lagarde.

SPG memerlukan negara anggota untuk memastikan bajet defisit tahunan di bawah tiga peratus membabitkan output ekonomi tahunan dengan had hutang terkumpul sehingga 60 peratus daripada Keluaran Dalam Negara Kasar (KDNK). – AFP

See author's posts


Bangga kongsi pengalaman

KUCHING: Pengerusi Lembaga Pengarah Restoran Hoi Tin Lau Sdn Bhd, ABS Goh Ah Seng mendapat Diploma Kemahiran Malaysia dalam bidang Perkhidmatan Penyediaan dan Pembuatan Makanan dari Jabatan Pembangunan Kemahiran Kementerian Sumber Manusia Malaysia pada 2020.

Goh berkata, tujuan beliau mendapatkan diploma berkenaan adalah untuk mendalami pengetahuan tentang masakan Cina.

Diploma berkenaan merupakan kebanggaan buat beliau yang mana pengalaman dalam masakan Cina dapat diperluaskan dan dikongsi bersama dengan seluruh rakyat Malaysia.

Antara perkara yang mendorong beliau untuk memperolehi diploma tersebut ialah kerana mendapati negara ini kurang memiliki sumber maklumat dalam masakan Cina yang cukup untuk masyarakat.

Beliau turut memaklumkan mengambil masa lebih daripada setahun untuk mendapatkan diploma berkenaan. Dalam masa sama, beliau turut mengimpikan untuk mendapatkan Ijazah Sarjana Muda pada masa akan datang.

“Kalau mahu mendapat Ijazah Sarjana Muda perlu tahu mengenai cara mengurus restoran, cara penjualan, berapa kos, kebersihan dan lain-lain,” katanya ketika ditemu ramah di sini, baru-baru ini.

Selain itu, beliau juga mendapat tiga anugerah pada 2019 iaitu Pengerusi Kehormat Kecemerlangan Lima Bintang , Dr Gastronomi dan Duta Gourmet Antarabangsa Escoffier dari Escoffier Society International, Asia Pacific Grandchef Society.

Menurut Goh, Escoffier Society International, Asia Pacific Grandchef Society ditubuhkan pada 1936 dan sehingga kini masih kekal mencipta nama meskipun sudah 83 tahun penubuhannya.

“Ia seperti sebuah persatuan tukang masak yang menyediakan pelbagai jenis lauk untuk jamuan makan malam yang akan dihidangkan kepada para peniaga dan tetamu kehormat.

“Semua orang pun layak untuk merasai pelbagai hidangan yang dihidangkan oleh persatuan itu dan ada diantaranya adalah daripada golongan profesional seperti doktor, pegawai diplomatik dan tetamu kehormat negara,” kata Goh.

Setelah berkembang dari semasa ke semasa, ia secara tidak langsung membentuk sebuah persatuan antarabangsa.

“Sehingga kini ramai selebriti, ahli budaya dan seni, ahli politik, elit hotel serta yang lain turut mengambil bahagian dalam aktiviti yang dianjurkan oleh persatuan berkenaan,” jelasnya.

Ujar beliau lagi, kemahiran memasak yang baik memerlukan pakar mencuba dan menilai makanan untuk memberi inspirasi kepada tukang masak untuk terus berusaha dalam bidang tersebut.

Beliau juga berkata, Persatuan Escoffier Asia Pacific ini dilahirkan untuk membentuk sebuah persatuan masakan yang berpengaruh di dunia.

Beliau turut berkongsi pengalaman di mana Pengerusi Persatuan Escoffier Asia Pacific, Johnny Yuen telah membawanya ke China pada 2005 untuk merekrut ahli di salah sebuah hotel sehingga berjaya membentuk kepada penubuhan persatuan berkenaan.

“Negara China turut meminta Pertubuhan Bangsa-Bangsa Bersatu (PBB) supaya mengiktiraf masakan timur,” kata Goh.

Oleh Cheryl Law

See author's posts


Penganggur miliki dadah diberkas

SIBU: Seorang penganggur dicekup kerana disyaki memiliki dadah jenis Methampethamine dengan berat kasar 116 gram di kawasan letak kereta di Lorong Upper Lanang 12C, petang Jumaat.

Ketua Polis Daerah Sibu Asisten Komisioner (ACP) Stanley Jonathan Ringgit berkata, supek yang berumur 50 tahun itu ditahan Bahagian Siasatan Jenayah Narkotik Daerah (BSJND) Sibu sekitar 6.15 petang selepas berada dalam keadaan mencurigakan di dalam sebuah kereta.

“Hasil pemeriksaan menjumpai satu plastik berwarna hitam yang mana di dalamnya terdapat satu plastik lutsinar berisi ketulan kristal disyaki dadah jenis Methamphetamine yang dibalut dengan keratan surat khabar di bahagian tempat letak minuman dalam kereta tersebut.

“Turut dijumpai satu plastik berwarna merah jambu yang di dalamnya mengandungi empat plastik lutsinar masing-masing berisi paket-paket plastik lutsinar kosong dan satu alat penimbang digital di atas tempat duduk penumpang bahagian belakang.

“Kesemua barang tersebut termasuk wang tunai berjumlah RM57,427 serta sebuah kereta berwarna putih telah dirampas untuk dijadikan bahan kes dengan niai keseluruhan rampasan RM107,427,” katanya menerusi satu kenyataan media, semalam.

Kata Stanley, semakkan yang dilakukan terhadap suspek turut mendapati dia (suspek) mempunyai enam rekod jenayah lampau berkaitan Dadah.

“Suspek kini ditahan di Balai Polis Sungai Merah untuk tindakan selanjutnya dan permohonan reman akan dibuat di Mahkamah Majistret Sibu.

“Kes disiasat di bawah Seksyen 39B Akta Dadah Berbahaya 1952,” tegasnya.

Oleh Nurzilla Mohamad

See author's posts


PerantiSiswa sangat berguna, tidak wajar dijual

KUALA LUMPUR: Baharu beberapa bulan PerantiSiswa diberikan secara percuma kepada penuntut Institut Pengajian Tinggi (IPT), namun sudah ada yang menjualnya walaupun dinasihatkan tidak berbuat demikian.

Mengakui bantuan kerajaan di bawah Program PerantiSiswa Keluarga Malaysia meringankan beban golongan B40, rata-rata penuntut IPT berpandangan tindakan menjual semula PerantiSiswa itu dengan harga lebih murah berbanding harga pasaran, adalah suatu tindakan yang tidak wajar dan tidak bertanggungjawab.

Mahasiswa Universiti Teknologi MARA (UiTM) Muhammad Najmuddin Sarani, 23, berkata beliau antara yang pertama memohon bantuan itu sejak mula dibuka dan sememangnya jelas tertera syarat yang melarang peranti itu daripada dijual.

“Namun, apabila ada pelajar yang jual, ini merupakan perbuatan yang tidak berkat. Sekiranya ia dijual dan dibeli, pembeli berkenaan memang akan tahu bahawa peranti ini adalah daripada kerajaan kerana perlu isi maklumat diri apabila buka suis peranti itu,” katanya yang sedang mengikuti pengajian Ijazah Muamalat di IPT berkenaan.

Muhammad Najmuddin berkata pemberian PerantiSiswa jenis Samsung Galaxy Tab A8 LTE yang dilengkapi beberapa aksesori itu membantu meringankan bebannya yang berasal daripada golongan B40, selain amat berguna dengan kursus yang sedang diikutinya.

Pelajar Universiti Utara Malaysia Nurlisa Mohd Jamil, 21, turut bersetuju bahawa tindakan menjual peranti itu untuk membeli peranti yang lebih canggih adalah perbuatan yang tidak bertanggungjawab.

“Bukan mudah untuk mohon PerantiSiswa ini kerana perlu melalui prosedur penapisan yang ketat di peringkat universiti dan kerajaan kerana ada rakan saya dari golongan M40 juga sangat memerlukan peranti namun tidak berkemampuan dan tidak dapat,” katanya.

Selain itu katanya, peranti yang diberikan kerajaan itu juga tidak kurang hebatnya berbanding jenama lain dan sesuai untuk kegunaan pelajar.

Pensyarah Kanan Pusat Kajian Kepelbagaian Pendidikan Fakulti Pendidikan Universiti Kebangsaan Malaysia (UKM) Dr Anuar Ahmad berkata, walaupun terdapat beberapa alasan penjualan seperti memerlukan wang untuk keperluan di universiti atau peranti itu tidak sesuai dengan kursus yang diambil namun, tindakan berkenaan tetap tidak wajar.

“Matlamat tidak menghalalkan cara kerana pemberian peranti ini adalah usaha kerajaan dalam memastikan keperluan pelajar untuk belajar dengan baik dan tindakan itu tidak bertanggungjawab,” katanya ketika dihubungi Bernama.

Beliau berkata, sekiranya peranti itu tidak sesuai digunakan dengan kursus yang diambil tidak perlulah memohon dan beri peluang kepada pelajar yang lebih memerlukan.

Permohonan untuk PerantiSiswa dibuka sejak April lepas dengan pengagihan Fasa pertama bermula September lepas manakala Fasa 2 mula diagihkan bulan ini.

Pada 25 Oktober, Menteri Komunikasi dan Multimedia Tan Sri Annuar Musa berkata, tindakan tegas akan dikenakan terhadap individu yang menjual peranti itu.

Setakat ini katanya, terdapat 14 kes penjualan semula PerantiSiswa yang dikesan di seluruh negara, dan pemantauan terhadap perkara itu sedang dilakukan oleh Kementerian Perdagangan Dalam Negeri dan Hal Ehwal Pengguna (KPDNHEP). – Bernama

See author's posts


Teruskan SOP di tapak pembinaan

KUCHING: Tapak pembinaan perlu diteruskan dengan prosedur operasi standard (SOP) ketat dalam pemantauan penjarakan sosial oleh Lembaga Pembangunan Industri Pembinaan Malaysia (CIDB) walaupun dalam Perintah Kawalan Pergerakan Pemulihan (PKPP).

Pengerusi SHEDA Cawangan Kuching, Sim Kiang Chiok berkata, SOP haruslah dipatuhi seperti mana ketika fasa Perintah Kawalan Pergerakan (PKP) dan Perintah Kawalan Pergerakan Bersyarat (PKPB).

Katanya, sebilangan besar kontraktor di Sarawak mengetahui pentingnya menjaga SOP untuk mencegah penyebaran virus Covid-19 yang amat membimbangkan masyarakat dunia.

“Kami gembira kerana semua pekerja asing harus diuji sebelum mereka dapat memulakan pekerjaan,” katanya.

Mengulas lanjut, jelas beliau, permintaan mereka terdapat lebih banyak makmal dan klinik yang diluluskan selain dari beberapa hospital swasta yang boleh melakukan ujian untuk pekerja asing ini.

“Satu kes baru-baru ini di Kuching menjadi pembuka mata kepada kami bahawa pasukan perubatan sangat cekap bagi mengesan semua hubungan rapat dan menutup sementara tapak pembinaan,” ujarnya.

Katanya lagi, gelombang kedua akan menimpa jika semua tidak mematuhi garis panduan penjarakan sosial, kesihatan dan kebersihan.

“Di tapak pembinaan, kami tidak mampu menutup kerana jangkitan dalam kalangan pekerja dan penjagaan yang tinggi akan diambil untuk memastikan bahawa SOP dipatuhi,” katanya.

Tambah Sim, Ketua Menteri Datuk Patinggi Abang Johari Tun Openg baru-baru ini mengatakan bahawa SOP baru sedang dipertimbangkan untuk tapak pembinaan, seperti mendirikan asrama pekerja di tapak untuk meningkatkan kemudahan yang diberikan kepada pekerja.

Keperluan Penginapan Pekerja

Sim memberitahu, terdapat undang-undang Persekutuan Akta 466 baru-baru ini yang mewajibkan peruntukan pekerja mesti memenuhi piawaian Malaysia.

“Ini akan menambah kos pematuhan dalam pembinaan yang akhirnya dapat dipindahkan kepada pengguna akhir.

“Pada 2016, CIDB, bekerjasama dengan Standards Malaysia, memperkenalkan Kemudahan dan Penginapan Pekerja di Tapak Pembinaan Malaysia (MS 2593: 2015).

“Tahun lalu, Akta Standard Minimum Perumahan dan Kemudahan Pekerja (Akta 466) di bawah Kementerian Sumber Manusia telah dipinda untuk memasukkan pekerja dari semua industri, termasuk pembinaan.

“Justeru, dengan SOP baru yang diperkenalkan, kos tambahan mungkin harus ditanggung di sektor pembinaan.

“Apa nasihat anda mengenai perkara ini atau adakah ini akan menyebabkan kenaikan harga harta tanah?,” tanya beliau.

Sim berkata, SOP penjarakan sosial di tapak pembinaan, ujian Covid pekerja asing dan keperluan di tempat pekerja pasti akan mempengaruhi kos menjalankan perniagaan.

“Penjarakan sosial akan mengurangkan bilangan pekerja di setiap tapak dan meningkatkan masa untuk pembinaan, ujian Covid-19 akan mengambil masa dan kos yang ditanggung oleh majikan serta undang-undang tambahan mengenai tempat pekerja baru-baru ini akan memerlukan kos yang lebih tinggi untuk dilaksanakan.

“Semua kos ini akan ditunjukkan dalam harga akhir produk sama ada rumah atau jambatan,” katanya.

Mengulas lanjut, beliau menegaskan, adalah lebih penting untuk melindungi nyawa dan kenaikan kos pematuhan harus diterima oleh semua pihak.

“Atau adakah anda ingin memberikan cadangan kepada kerajaan negeri atau pihak berkepentingan lain dalam membantu pemain pembinaan dan pemaju harta tanah di negeri ini untuk menangani kesan Covid-19 terhadap projek mereka? Terdapat nasihat untuk pemain pembinaan dan pemaju hartanah juga?,” tanya beliau.

Banyak Kos Diperlukan

Sementara itu, katanya, dalam keadaan normal sehingga penawar atau vaksin dijumpai, cara menjalankan perniagaan tidak sama atau seperti biasa.

“Kita harus meletakkan SOP penjarakan sosial dalam semua cara hidup kita buat masa ini.

“Kita dapat menjangkakan jumlah perniagaan yang rendah dan kos yang lebih tinggi apabila kebanyakan pembeli rumah yang berpotensi akan menangguhkan keputusan besar sehingga mereka dapat merasakan mereka dapat memiliki masa depan yang lebih aman sama ada dalam pekerjaan atau perniagaan mereka.

Tambahnya, terdapat keperluan bagi kerajaan untuk memimpin untuk memajukan ekonomi dan mengembalikan keyakinan dan optimisme dalam ekonomi.

“PKP dan PKPB telah menghentikan dan melambatkan banyak aktiviti pembinaan di negara ini dan kebanyakan kontak pembinaan memberikan pemanjangan Mmsa dan akan ada banyak tuntutan kontrak pada bulan-bulan mendatang kecuali jika kerajaan akan campur tangan dengan Undang-Undang Covid-19 untuk memberikan penyelesaian universal untuk semua kontrak yang ditangguhkan kerana penutupan pandemik.

“Kerajaan telah mengumumkan bahawa ia sedang dalam proses untuk diajukan ke Parlimen pada Julai.

“Ini akan menjimatkan masa dan kos pengadilan untuk semua kontrak yang terjejas oleh perintah kawalan pergerakan wabak,” jelasnya.

Katanya lagi, dalam sektor pembangunan, Kerajaan telah mengumumkan pelanjutan Kempen Pemilikan Rumah (HOC) dalam rancangan pemulihan ekonomi jangka pendek pada 5 Jun lalu untuk membantu mewujudkan minat dalam pasaran harta tanah kediaman untuk membantu mengurangkan harta tanah yang tidak terjual dan untuk menjana semula sektor harta tanah.

“Insentif seperti pengecualian duti setem untuk harga rumah kediaman dari RM300, 000 hingga rm2.5 juta dan diskaun 10 peratus pada harga harta tanah adalah permulaan yang baik untuk pasaran harta tanah.

“Selain itu, Cukai Keuntungan Harta Tanah (RGPT0 dilepaskan sehingga tiga harta tanah kediaman dari 1 Jun hingga 31 Disember 2021 dan pinjaman perumahan ketiga juga dibenarkan pada margin lebih tinggi daripada 70 peratus tetapi tertakluk kepada penilaian risiko bank pinjaman dalam tempoh HOC.

Harapan beliau agar kerajaan akan panjangkan faedah ini kepada semua sektor harta tanah sama ada komersial, perindustrian atau pertanian.

Ujarnya lagi, Malaysia telah melakukan dengan baik untuk mencegah pandemik virus dan meluruskan ‘lengkungan’ dengan baik sehingga dibenarkan untuk kembali dalam fasa PKPP ini yang mana kebanyakan sektor ekonomi dibenarkan beroperasi.

“Malaysia mesti bersatu dan bekerja keras agar kita sekali lagi dapat mengembangkan ekonomi dan kekayaan kita.

“Cabaran lain adalah untuk menghentikan sebarang ketidakpastian politik yang muncul di latar belakang yang akan mewujudkan peluang lain untuk virus itu muncul semula kerana sebarang perubahan kerajaan dan polisinya pada masa yang sangat penting ini dapat merosakkan kemajuan baik yang telah kita capai,” katanya.

See author's posts


PUISI

Nilai Sebuah Nyawa

Lahapnya pelaku dahsyat

Gara-gara tangan keparat

Kelmarin disayat, hari ini dikerat

Besok dibuang cacat

Kapan dirinya

Berhakim pada noktah kebencian

Berimam pada qasidah dendam

Beraja pada amarah berboyong

Rontok putik-putik simpati

Sahsiah bejat, hilang tebiat

Dampaknya jasad beringsut menjadi mayat

Nilai nyawa disiat-siat

Telunjuk berkait salahkan siapa tali barut

Adakah pada tatanan hayat yang tidak patut

Atau pada bangsat berlagak ibarat malaikat

Mencabut ajalnya insan

Menafi peluang kedua jua rayuan

Tergambar bayangan akhir si korban

Diheret jadi tebusan

Bisa merintih, barangkali meroyan

Tidak menyanggupi hayat mahu ditamat

Pelakunya kerabat atau sahabat

Hadir aniaya berbaur hanyir kesumat

Lt Kol(Dr) Mohd Fadzly bin Haji Miswan,

20 Jan 2023,

Kem Penrissen, Kuching.

Penanti

Tatkala rembulan

Di selubung rindu

Mata berkaca

Menahan sendu

Jiwa kini terasa pilu

Dan bibir mulai terdiam kaku.

Andai rasa ini

Dapat diungkap

Tercipta puisi

Menjadi penguat

Buat memujuk

Rindu yang belum terubat

Yang terbuku di dada

Teramat berat.

Diiringi

Irama dan lagu

Lidahku terkelu

Bersama

Tangisan hujan

Itulah menjadi peneman

Di dalam doa

Kirimkan rindu ini padanya

Dalam baris zikir

Mampu tenangkan jiwa.

Rembulan

Masih menanti

Cahaya sang mentari

Adakah ia mampu

Mengubati rindu ini

Nur Alina Semulih

Pusat Latihan Bagi Orang Buta Kuching

10 Mac 2023

Bulan Cinta

Bulan cinta

Menjadi saksi

Antara dua belas badira

Cinta,belas,kasih mengasihi

Sesama makhluk bernyawa

Wujud dalam tiap hela

Dan kebaikan bertebaran kini

Di tiap ruang nyata juga maya.

Bulan cinta

Menggesa pencinta

Merangkul dalam bukti

Cinta sejati yang hakiki

Mengimarahkan rasa rindu yang satu

Sebelum ia beransur pergi

Usai tiga puluh hari.

Bulan cinta

Tidak pernah sunyi

Dengan ayat-ayat suci

Memuja kuasa Ilahi.

Shafida Rosllan,

Kota Samarahan.

See author's posts


Kawalan sempadan perlukan pegawai berintegriti

TAHNIAH…Dato’ Murshid Diraja Dr. Juanda Jaya menyampaikan sijil penyertaan kepada penjawat awam yangmengikuti Program Enhancing Integrity Project (EIP).

LUNDU: Pengawalan sempadan memerlukan pegawai-pegawai yang mempunyai integriti yang tinggi daripada kedua-dua negara sama ada Malaysia mahupun Indonesia.

Timbalan Menteri Jabatan Premier Sarawak (Integriti dan Ombudsman) Dato’ Murshid Diraja Dr. Juanda Jaya berkata integriti penjawat awam yang mengawal sempadan akan membuka ruang untuk berlakunya aktiviti yang tidak berintegriti yang akan mencemarkan maruah negara.

“Peluang dan ruang untuk berlakunya aktiviti tidak berintegriti seperti rasuah, salah guna kuasa, pemerdagangan manusia, penyeludupan dadah, bahan-bahan terlarang serta hasil pertanian terlarang untuk dibawa masuk boleh berlaku bila integriti penjawat awam yang mengawal sempadan berada dalam keadaan yang lemah.

“Pengawalan sempadan memerlukan kerjasama daripada kedua-dua negara. Oleh yang demikian, inisiatif yang dilaksanakan di negara kita perlu dikongsi bersama dengan negara jiran,” katanya.

Beliau berkata demikian ketika berucap sempena Majlis Penutupan Program Enhancing Integrity Project (EIP)- Melestarikan Integriti Penjawat Awam di Kawasan Sempadan Program Pegawai Integriti Bertauliah (CEIO) di Dewan Serbaguna Kampung Pasit Hulu Lundu, di sini, kelmarin.

Tambahnya, Sempadan Sarawak dengan antarabangsa merupakan jarak yang begitu panjang dengan lebih kurang 2,000 kilometer (km) memberi ruang berlakunya isu-isu penyeludupan di kawasan tersebut.

“Selain itu, program ini diharap dapat mendidik masyarakat agar memegang teguh kepada amalan yang berintegriti demi mencapai sebuah kehidupan yang lebih harmoni.

“Dalam pada itu, ia juga diharap dapat memperkukuh hubungan antara penjawat awam dengan penduduk tempatan dan menjalin kerjasama dalam meningkatkan integriti dengan negara jiran,” jelasnya.

Difahamkan, program tersebut turut melibatkan kakitangan awam terutama yang bertugas di ICQS, Biawak Lundu, komuniti di Biawak yang merangkumi tiga orang ahli Jawatankuasa Kemajuan dan Keselamatan Kampung (JKKK)  dari 13 kampung di kawasan Biawak, penduduk kampung dan kakitangan awam dari Kalimantan Barat.

Oleh RYNNA SHA’ERRA

See author's posts


Saratok bakal berubah jadi Bandar Sejahtera

SARATOK: Bandar Sejahtera, itulah visi yang ingin dicapai di Saratok, sebuah pekan yang agak jauh dari hiruk-pikuk kota mahupun kesesakan lalu lintas dengan suasana sekitarnya yang tenang dan lengang.

Jarak Saratok dari bandar raya Kuching adalah 302 kilometer (km) dan perjalanan darat dari ibu negeri Sarawak ini ke pekan itu menerusi Lebuhraya Pan Borneo (LPB) yang sedang giat dibina mengambil masa hampir lima jam.

Hanya kesibukan parti-parti politik yang berkempen untuk Pilihan Raya Umum ke-15 (PRU-15) pada waktu ini merancakkan sedikit senario di pekan ini yang kebiasaannya sepi sehinggakan pasar malamnya pun hanya beroperasi setakat 8.00 malam sahaja.

Namun keadaan ini bakal berubah dalam beberapa tahun lagi menerusi inisiatif Kerajaan Sarawak untuk merobah landskap di Saratok yang telah dikenal pasti sebagai sebahagian daripada kawasan pembangunan di bawah seliaan Agensi Pembangunan Bahagian Betong (BDDA).

“Menerusi BDDA, kerajaan negeri telah merencanakan pelbagai pembangunan yang dapat menghidupkan lagi suasana di Saratok,” kata Pegawai Daerah Saratok Haron Mahidi sewaktu ditemui Bernama baru-baru ini.

Sebagai anak jati Sarawak yang lahir di bandar raya Kuching, Haron tidak pernah memikirkan perpindahannya ke pekan sekecil Saratok dua tahun lalu sebagai satu masalah namun melihatnya sebagai peluang baginya menyumbang bakti sebagai seorang penjawat awam untuk memudahkan pelaksanaan pembangunan di kawasan itu.

“Saya percaya dalam tempoh 10 tahun akan datang Saratok akan menyaksikan banyak pembangunan dengan wujudnya pusat bandar baru yang mampu mengubah landskap Saratok, sekali gus meningkatkan lagi sosioekonomi penduduk di sini,” katanya.

Beliau berkata pembinaan Tebingan Sungai Saratok, pembinaan jambatan penghubung antara pekan Saratok ke Kampung Kupang yang meliputi 14 rumah panjang, pembinaan bangunan kedai baharu serta pembinaan kompleks kerajaan adalah antara rancangan yang telah dicarta BDDA.

Kerajaan Sarawak memperuntukkan sejumlah RM1.5 bilion untuk digunakan bagi melaksanakan projek pembangunan di bawah agensi berkenaan yang dipengerusikan oleh Timbalan Premier Datuk Amar Douglas Uggah Embas.

Haron berkata, pembangunan yang sedang dilaksanakan ini adalah secara berfasa dengan tumpuan awal diberikan kepada penyediaan infrastruktur di kawasan-kawasan perkampungan dan rumah-rumah panjang, sebelum beransur-ansur dilebarkan ke kawasan pekan Saratok.

Strategi pelaksanaan rancangan pembangunan secara berfasa itu katanya, bertujuan memastikan penduduk kawasan perkampungan dan rumah panjang mempunyai akses kepada kemudahan asas yang baik dengan menaik taraf jalan raya, pembinaan sistem perparitan, bekalan air bersih dan elektrik.

“Kalau anda berada di pekan (Saratok) memang tidak banyak perubahan yang boleh dilihat kerana kebanyakan pembangunan adalah di kawasan-kawasan kampung. Dulu kebanyakan jalan penghubung ke pekan ini berbatu-batu, namun setelah dinaik taraf secara berperingkat kebanyakannya kini sudah diturap,” kata Haron.

Namun di sebalik perubahan yang agak perlahan di pekan itu, ia sudah dilengkapi dengan fasiliti dan kemudahan seperti hospital, bangunan kerajaan persekutuan, sekolah, perpustakaan awam, balai polis, balai bomba, bank, pasar raya dan lain-lain.

Menurutnya, dengan menaik taraf jalan-jalan kampung terlebih dahulu, ia akan memudahkan para petani memasarkan hasil tani mereka yang segar terus ke bandar-bandar terdekat seperti Sarikei yang terletak 57km jauhnya dari Saratok, serta Sibu yang berjarak 111km.

“Pembinaan Lebuhraya Pan Borneo turut memberikan impak kepada penduduk di kawasan Saratok ini kerana ia dapat menyingkatkan lagi perjalanan dari lebih dua jam kepada kira-kira satu jam 30 minit (dari bandar Sibu). Dulu jalan sehala kini dua hala dan perjalanan juga jauh lebih selesa dan selamat,” katanya.

Bahang PRU-15 memang dirasai di pekan ini yang diletakkan di bawah Parlimen Saratok dengan penyandangnya, Datuk Ali Biju daripada Bersatu yang mewakili Perikatan Nasional (PN) akan cuba mempertahankan kerusi dimenanginya sebagai calon PKR dalam PRU-14 pada 2018.

Beliau dijangka menghadapi persaingan sengit calon Gabungan Parti Sarawak (GPS) daripada Parti Demokratik Progresif (PDP), Giendam Jonathan Tait dan calon Pakatan Harapan daripada PKR, Ibil Jaya untuk memenangi hati 44,531 pemilih berdaftar di kawasan Parlimen itu.

Apa yang menarik dalam persaingan ini ialah ketiga-tiga calon ini mempunyai pertalian keluarga antara satu sama lain dengan kesemua mereka berasal dari Sebetan, sebuah perkampungan rumah panjang Iban di Parlimen Saratok.

Di sebalik kerancakan kempen yang dijalankan oleh ketiga-tiga calon ini, sudah pastinya para pengundi di Saratok mahukan yang terbaik dalam kalangan trio ini untuk mewakili mereka demi untuk memastikan daerah ini memasuki era yang rancak dengan pembangunan bermanfaat kepada rakyat dan keluar daripada kesepian. – Bernama

See author's posts


Kejohanan Muaythai: 200 atlet berentap rebut Piala TYT Sarawak

KUCHING: Seramai 200 atlet Muaythai termasuk dari luar negara akan berentap dalam kejohanan Muaythai Piala TYT Sarawak 2023 pada hari ini (12 Mei) hingga Ahad (14 Mei) bertempat di Panggung Udara Kuching.

Negara-negara luar yang menyertai kejohanan kali ini adalah dari Thailand, Kemboja, Yaman, Singapura, Filipina dan Maghribi.

Datuk Bandar Dewan Bandaraya Kuching Utara (DBKU) Datu Junaidi Reduan berkata, selain menggiatkan aktiviti sukan, penganjuran kejohanan sukan antarabangsa juga berperanan dalam meningkatkan sektor pelancongan Sarawak yang terjejas akibat penularan wabak Covid-19 sebelum ini.

“Ini adalah selaras dengan Strategi Pembangunan Pasca Covid-19 (PCDS) di mana pelancongan diletakkan sebagai salah satu teras dalam menjadikan Sarawak negeri maju menjelang 2030.

“Selain daripada kegiatan sukan, penganjuran kejohanan ini dapat merancakkan sektor pelancongan sukan Sarawak dan membantu memulihkan ekonomi negeri ini yang terjejas akibat penularan wabak Covid-19 hampir tiga tahun sejak 2020.

“Sektor pelancongan juga sangat penting dan merupakan salah satu teras Strategi Pembangunan Pasca Covid-19 (PCDS) yang digariskan oleh Kerajaan Sarawak untuk menjadikan negeri ini maju pada 2030,” katanya.

Beliau berkata demikian pada sesi memperkenalkan peserta kejohanan Muaythai Piala TYT Sarawak 2023 di Tebingan Kuching, semalam.

Dalam pada itu, beliau memuji komitmen dan usaha berterusan Persatuan Muaythai Negeri Sarawak (PMNS) dalam memartabatkan sukan muaythai Sarawak hingga dikenali di peringkat antarabangsa.

Katanya, pihak DBKU akan terus menyokong dan mendokong penganjuran acara-acara sukan di negeri ini bagi menyediakan platform kepada masyarakat khususnya golongan belia bergiat aktif dalam aktiviti sihat.

Untuk rekod, kemasukan penonton untuk kejohanan yang berlangsung selama tiga hari ini adalah percuma.

Turut hadir, Presiden PMNS Jumaat Ibrahim dan Ketua Penolong Setiausaha Kementerian Pelancongan, Industri Kreatif dan Seni Persembahan Nasir Lariwoo.

Oleh Mohd Neenatul Aizal

See author's posts


Abdul Azeez diarah mohon maaf isu ‘gelap’

KUALA LUMPUR: Yang Dipertua Dewan Rakyat   yang baharu Datuk Azhar Azizan Harun membuka persidangan Dewan Rakyat semalam dengan mengarahkan Ahli Parlimen Baling Datuk   Abdul Azeez Abdul Rahim memohon   maaf   susulan kenyataan   beliau   mengenai isu    ‘gelap’ dan ‘bedak’ Isnin lepas.

Kejadian itu berlaku ketika   Abdul Azeez mengungkapkan ayat ‘gelap tak nampak’   ketika Kasthuriraani Patto (PH-Batu Kawan) bangun mencelah mempersoalkan mengenai ketiadaan wanita sebagai Ahli Jawatankuasa Pemilih yang dicadangkan dalam usul berkenaan Isnin lepas.

Saya telah meneliti hansard tersebut dan mengambil keputusan bahawa perkataan tersebut adalah offensive   (bersifat menghina) dan saya ingin   meminta Yang Berhormat Baling memohon maaf dan menarik balik perkataan tersebut,” katanya.

Akur dengan arahan Yang Dipertua, Abdul Azeez bangun lantas membuat permohonan maaf   dan menarik balik kenyataan itu   namun menjelaskan bahawa   beliau sama sekali tidak berniat memanggil sesiapa ‘gelap’.

“Dua tahun saya   duduk   di situ, sememangnya kawasan itu gelap dan kami selalu tidak dapat perhatian speaker.

“Saya kata “gelap tak nampak” maksud saya kawasan itu gelap. Bagi saya penting rakyat tahu bahawa saya tidak sama sekali berniat memanggil sesiapa gelap kerana diri saya sendiri   Allah SWT takdirkan   gelap jadi tak ada sebab saya nak cakap   begitu,” katanya.

Yang Dipertua selepas itu turut   meminta   dan mengingatkan   semua ahli dewan agar tidak menggunakan perkataan kesat, berbaur perkauman serta   seksis.

Kasthuriraani, yang bangun   dan mengucapkan terima kasih   kepada Yang Dipertua atas ketegasan dan membuat keputusan   berkenaan,   namun   tetap dengan pendiriannya bahawa perkataan   itu sepatutnya tidak dikeluarkan kerana ia bersifat sangat seksis dan rasis.

“Pada pandangan saya dan ramai Ahli Parlimen di sini berpendapat perkara tersebut walau apa pun alasan diberikan Yang Berhormat Baling, tidak perlu dikeluarkan dan   disebut, sebab kita faham niat di sebalik kenyataan tersebut bukanlah semata-mata mengatakan tempat ini gelap,” katanya.

Mengambil maklum hujah Kasthuriraani, Azhar menyatakan bahawa perkara itu sudah selesai memandangkan beliau telah mengarahkan   Abdul Azeez untuk meminta maaf dan mahu   meneruskan ke agenda Aturan Mesyuarat seterusnya.

Ahli Parlimen Batu Kawan itu   yang bertegas dengan hujahnya, bingkas bangun dengan mendakwa sebenarnya ramai lagi Ahli Parlimen wanita menjadi mangsa kata-kata kesat Ahli Parlimen Baling itu dan memohon satu tindakan tegas dikenakan.

“Sekadar menarik balik dan mohon maaf Baling (Ahli Parlimen) dah buat banyak kali �asih tidak bertaubat lagi. Yang Berhormat Baling adalah a repeat offender,” katanya.

Azhar, yang tidak mahu memanjangkan perkara itu, berkata beliau akan mengambil tindakan lebih tegas jika insiden seumpamanya berlaku dan sekali lagi mengingatkan semua Ahli Parlimen supaya menjaga adab dan sopan. – Bernama

See author's posts


Xi Jinping kekal Presiden China buat kali ketiga berturut-turut

BEIJING: Xi Jinping mempertahankan kedudukan sebagai presiden China bagi penggal ketiga berturut-turut selepas dipilih semula dalam Kongres Rakyat Kebangsaan ke-14 pada Jumaat.

Xi telah dipilih dalam Perhimpunan Agung pertama Kongres di ibu negara Beijing melalui undian sebulat suara ekoran tiada pencabar.

Sementara itu, Han Zheng dipilih sebagai naib presiden China manakala Zhao Leji dilantik sebagai pengerusi Jawatankuasa Tetap Kongres Rakyat Kebangsaan China ke-14, lapor Agensi Anadolu.

Dilantik sebagai presiden pada 2013 dan 2018 serta telah berkhidmat selama 10 tahun, kedudukan Xi kini menjadikan beliau pemimpin pertama dalam sejarah China yang memegang jawatan presiden buat kali ketiga.

Beliau juga akan berkhidmat sebagai ketua Suruhanjaya Tentera Pusat.

Pada 2018, Ahli Parlimen China meluluskan pindaan perlembagaan yang memansuhkan had dua penggal presiden justeru membolehkan Xi terus memerintah. – Bernama

See author's posts


‘Kuasa veto’ demi sukan terjun

DATUK Sri Abdul Karim Rahman Hamzah hadir pada Program Tayangan Perdana Telefilem Misi di GSC pusatbeli-belah Kuching, malam kelmarin. • Foto HERRIEY NAHA

KUCHING: Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah menggesa Menteri Belia dan Sukan patut menggunakan ‘kuasa veto’ demi sukan terjun di negara ini.

“Acara ini telah memberi nama kepada Malaysia, dalam Olimpik dan sukan SEA.Kalau tidak dipertandingkan bagaimana kita nak membangunkan sukan? ,” katanya ketika ditanya sama ada Menteri Belia dan Sukan perlu menggunakan ‘kuasa veto’.

Tambahnya, beliau melihat ramai atlet muda sudah berlatih selama dua tahun untuk menyertai acara tersebut.

“Selama dua tahun mereka berlatih dan di hujung acara dibatalkan, apa rasa mereka? Apa rasa ibu bapa mereka? Begitu banyak dana telah dilaburkan… sebab inilah secara peribadi saya rasa, sudah ada tiga atau empat negeri yang terlibat, jadi secara dasarnya masukkan saja.

“Apabila saya pergi ke Sukan SEA lepas, acara dimenangi Pandelela Rinong, 10 meter platform seirama yang mana dalam acara ini hanya dua negara yang terlibat iaitu Malaysia dan Singapura.

“Minimum penyertaan acara tersebut adalah tiga kalau tidak acara ini dibatalkan. Sebagai tuan rumah, Vietnam memastikan atlet yang bertanding tidak kecewa, mereka juga telah menghantar wakil. Itulah caranya kita mengatasi masalah ini,” katanya.

Beliau berkata demikian ketika ditemui pemberita selepas Program Tayangan Perdana Telefilem Misi di GSC The Spring, malam kelmarin.

Sebelum ini, dalam satu laporan media, 12 acara digugurkan daripada SUKMA kerana penyertaan negeri tidak menggalakkan, sukan terjun dilaporkan antara paling terjejas.

Dalam ciapan di Twitter baru-baru ini, ratu terjun negara, Datuk Pandelela Rinong Pamg berkata, beliau kecewa apabila mendapat tahu tiada acara terjun dalam acara wanita dipertandingkan pada SUKMA tahun ini kerana alasan politik tetapi selepas itu memberitahu sudah mendapatkan penjelasan daripada Menteri Belia dan Sukan dan juga Persatuan Renang Malaysia (MS).

“Saya sudah bercakap dengan Menteri Sukan dan Persatuan Renang Malaysia, dan mereka sedar dengan kekurangan penyertaan pada SUKMA akan datang sejak sebulan yang lalu.

“Jadi mereka sudah mencari jalan penyelesaian terbaik. Mari berusaha dan saling menyokong antara satu sama lain untuk masa depan sukan terjun Malaysia,” katanya dalam satu ciapannya baru-baru ini.

Oleh SHAHRUL QAIZAT

See author's posts


Hasil RM5,000 sehari

KUCHING: Keenakan kuih ‘Akok Sohor Resepi Ori Kelate’ di Lorong Haji Limbong Kampung Nombor 3 Jalan Datuk Ajibah Abol antara yang menjadi tumpuan dan dinanti-nantikan orang ramai setiap kali Ramadan tiba.

Justeru, tidak hairanlah jika jualannya boleh mencecah lebih 1,000 biji sehari bagi memenuhi permintaan pelanggan yang amat menggemari kuih tradisional dari negeri Cik Siti Wan Kembang itu.

Peniaga, Nur Hasyah Mohamad Hassan berkata, permulaan bagi penjualan kuih akok segalanya bermula pada tahun 2017 lagi setelah mencuba menjual kuih tersebut kepada keluarga dan rakan-rakan suaminya yang berasal dari Kelantan.

“Adunan untuk membuat kuih akok ini adalah daripada resepi turun-temurun yang dipelajari daripada ibu mertua saya.

“Tetapi resepi ini diolah sedikit mengikut citarasa orang di Sarawak kerana orang kita tidak menggemari rasa yang terlalu manis.

“Keistimewaan kuih akok ini, ia mempunyai tekstur yang lembut apabila dikunyah, berlemak dan tidak terlalu manis dan sentiasa menjadi permintaan tinggi di bulan Ramadan,” katanya kepada Utusan Sarawak.

Menurutnya, adunan untuk menghasilkan kuih akok adalah gula melaka, telur dan santan.

“Untuk menghasilkan kuih akok yang lazat, sukatan kuih akok memainkan peranan penting bagi menghasilkan rasa kuih yang berlemak dan lembut.

“Kuih akok itu dijual pada harga RM5 untuk lima biji,” jelasnya.

Selain itu, Nur Hasyah berkata, bagi memenuhi permintaan pelanggan di masa hadapan beliau bercadang untuk menambah mesin baru untuk membuat kuih akok.

“Sekiranya ada rezeki, saya ingin menambah lagi satu mesin supaya di bulan Ramadan akan datang dapat menghasilkan lebih banyak kuih akok ini.

“Mesin ini mesti perlu ditempah dari Kelantan kerana mesin ini tidak ada dijual di Kuching dan perlu ditempah seawal enam bulan,” katanya.

Sementara itu, seorang pelanggan yang ingin dikenali sebagai Azman berkata, dia dan keluarga akan membeli kuih akok Nur Hasyah untuk juadah berbuka puasa.

Oleh JEAKQLEYN YACHO

See author's posts


Niaga hadapan MSM dijangka berada dalam aliran menaik

KUALA LUMPUR: Kontrak niaga hadapan minyak sawit mentah (MSM) di Bursa Malaysia Derivatives dijangka didagangkan dengan lebih cenderung ke arah kenaikan pada minggu ini, menurut seorang peniaga.

Bagaimanapun, pasaran MSM akan menyaksikan aktiviti pengambilan untung akibat peningkatan harga baru-baru ini, Peniaga Minyak Kelapa Sawit, David Ng memberitahu Bernama.

Oleh itu, beliau mengunjurkan komoditi itu akan didagangkan antara RM5,500 dan RM5,750 setan pada minggu ini.

Sementara itu, peniaga minyak sawit yang berpengalaman, Jim Teh berkata, kontrak niaga hadapan MSM dijangka didagangkan dalam mod berhati-hati selepas para peniaga mula kembali dari cuti Tahun Baharu Cina.

Katanya, harga MSM mungkin akan berlegar antara RM5,200 dan RM5,300 setan.

MSM diniagakan hanya selama tiga hari semasa minggu yang dipendekkan memandangkan Bursa Malaysia dan anak-anak syarikatnya ditutup mulai 1 hingga 2 Februari sempena perayaan Tahun Baharu Cina.

Untuk minggu ini, niaga hadapan MSM kebanyakannya lebih rendah disebabkan oleh aktiviti pengambilan untung dan tekanan berikutan eksport yang lemah.

Dari Jumaat ke Jumaat, Februari 2022 jatuh RM24 kepada RM5,779 satu tan, Mac 2022 susut RM41 kepada RM5,749 satu tan dan April 2022 merosot RM11 kepada RM5,617 satu tan.

Mei 2022 serta Jun 2022, masing-masing menambah RM2 kepada RM5,443 satu tan dan RM5,268 satu tan, manakala, Julai 2022 menokok RM1 kepada RM5,107 satu tan.

Jumlah dagangan menyusut kepada 109,885 lot daripada 324,049 lot yang direkodkan semasa minggu lepas, manakala kepentingan terbuka mengecil kepada 254,448 kontrak berbanding 281,952 kontrak sebelumnya.

Harga MSM fizikal untuk Februari Selatan naik RM50 kepada RM5,850 satu tan.- Bernama

See author's posts


Kerajaan pertimbang tag untuk warga asing

PUTRAJAYA: Kerajaan akan mengadakan perbincangan dengan Kementerian  Sumber Manusia untuk meminta majikan menyediakan tag atau pengenalan diri, bagi menunjukkan seseorang pekerja warga asing telah menjalani ujian swab Covid-19.

Menteri Kanan Kluster Keselamatan Datuk Seri Ismail Sabri Yaakob berkata, tag berkenaan bagi memudahkan orang ramai mengenal pasti pekerja asing, yang telah menjalani ujian swab Covid-19.

“Setakat semalam sesiapa sahaja yang menjalani ujian swab Covid-19, pihak hospital atau klinik akan keluarkan surat, yang mengatakan mereka negatif atau positif.

“Kalau positif terus masuk hospital. Yang negatif akan menerima surat mengatakan bahawa mereka tidak dijangkiti,” katanya kepada pemberita selepas mesyuarat Jawatankuasa Khas Menteri-Menteri Mengenai Perintah Kawalan Pergerakan (PKP) di sini, semalam.

Ismail Sabri berkata, surat yang dikeluarkan selepas seseorang didapati negatif Covid -19, boleh ditunjukkan kepada pihak berkuasa di sekatan jalan raya atau sebarang pemeriksaan. “Tapi untuk identiti diri setakat ini belum ada,” katanya lagi.

Sementara itu Ismail Sabri memaklumkan beberapa kluster baharu yang berlaku dalam tempoh Perintah Kawalan Pergerakan Bersyarat (PKPB), bukan disebabkan ketidakpatuhan majikan kepada prosedur operasi standard (SOP) ditetapkan kerajaan.

“Sebagai contoh yang berlaku di tapak pembinaan di Setia Alam, bukan kerana mereka tak patuh SOP, sebenarnya mereka patuh pada SOP apabila mereka bawa pekerja pembinaan mereka untuk ujian swab, sebelum dibenar bekerja dan bila diuji, memang di dapati ada positif dan sebagainya, bukan berlaku  dalam waktu mereka bekerja.

“Jadi tuan punya tapak syarikat pembinaan itu sebenarnya mematuhi SOP untuk periksa pekerja dia, jadi tidak ada isu yang gagal mematuhi, dan kes kluster kilang ayam di Pedas pula bukan baru dibuka masa PKPB, kerana sejak PKP fasa pertama pun dah buka, sebab berkaitan makanan,” katanya.

Justeru bagi memutuskan penularan jangkitan Covid -19, kerajaan mengambil pendekatan baharu dengan hanya menutup lokaliti yang mempunyai kes positif Covid -19, dan bukan keseluruhan kawasan.

“Kalau dulu kita tutup keseluruhan Setia Alam, semua perumahan ditutup, tapi sekarang ni kita ambil pendekatan yang berbeza, kita tutup kawasan berkaitan dan kita rawat mereka yang terlibat di kawasan itu, kita fokus kepada mereka yang dijangkiti dan kawasan yang dijangkiti,” katanya. — Bernama

See author's posts


DeChambeau lakar sejarah tersendiri

Bryson DeChambeau melakar gelaran pertama sekali gus mencipta sejarah tersendiri pada kejohanan utama selepas mencatat tiga bawah par 67 untuk memenangi edisi ke-120 Terbuka Amerika Syarikat (AS).

Pemain berusia 27 tahun dari AS itu yang bekerja keras ketika perintah berkurung untuk memperkemaskan pukulannya, membenam eagle di lubang kesembilan dari jarak 40 kaki dan menamatkan saingan dengan kelebihan enam pukulan berbanding pencabar terdekat yang juga rakan senegara berusia 21 tahun, Matthew Wolff.

“Oh Tuhan, saya masih tidak mempercayainya. Ia hasil keras keras selama ini,” kata DeChambeau yang mencatat keseluruhan enam bawah par 274.

Permukaan lapangan yang sukar bukan penghalang kepada DeChambeau yang dapat membuat pengiraan dan bacaan dengan tepat pada setiap pukulannya.

“Saya terus kekal fokus pada sembilan lubang terakhir. Saya perlu memanfaatkan setiap pukulan dengan cara paling terbaik.

“Itulah yang saya lakukan dan ia membuahkan hasil,” katanya.

DeChambeau mengakui sangat bekerja keras untuk melakar kejayaan pertama di kejohanan utama itu.

“Sepanjang hidup saya bekerja keras untuk melihat kejayaan ini. Saya mendapat keyakinan yang diperlukan pada minggu ini.

“Segala usaha saya selama ini berbaloi. Saya masih berasa terkejut ketika ini,” katanya.-AFP

See author's posts


Permintaan tinggi kek lapis Sarawak air tangan Cikgu Rose

LANGKAWI, 22 Mei (Bernama) — Berada jauh dari kampung halaman, tidak menghalang seorang guru wanita berasal dari Sarawak untuk meneruskan tradisi menyediakan kek lapis sebagai juadah untuk dihidangkan semasa Aidilfitri yang bakal disambut tidak lama lagi.

Bukan sekadar untuk dinikmati oleh ahli keluarga, kek lapis Sarawak air tangan Guru Besar Sekolah Kebangsaan Ulu Melaka, Rajemah Rose Awi, 49, turut menjadi pilihan rakan pendidik serta masyarakat sekitar pulau ini yang sudah lama mengetahui keenakan kek dari Bumi Kenyalang itu.

Rajemah, yang lebih mesra dikenali sebagai Cikgu Rose,    berkata dia sudah menyiapkan tempahan lebih 100 potong    kek lapis Sarawak    (saiz 2 inci x 8 inci) sejak minggu kedua Ramadan tahun ini.

“Saya hasilkan lebih lima jenis kek lapis untuk tahun ini, ada yang dihasilkan secara bakar dan ada yang dikukus. Paling mendapat tempahan ialah kek lapis masam manis,    kek lumut, kek lapis lumut cheese dan kek belacan.    Aidilfitri tahun ini, saya terima tempahan lebih 100 potong kek lapis yang dijual pada harga RM15 hingga RM25 setiap satu mengikut jenis.

“Semua kek dihasilkan menggunakan resipi asal yang saya pelajari sejak lebih 30 tahun lepas, malahan ada bahan asas seperti ‘gula hitam’    dibawa khas dari Sarawak,” katanya,    yang berasal dari Kampung Sungai Apin, Simunjan, Sarawak.

Menetap di Langkawi hampir    20 tahun, Rajemah berkata tempahan kek lapis untuk Aidilfitri sentiasa ada malahan tahun ini permintaan semakin meningkat.

“Tahun lepas tempahan kurang hanya 50 potongan    kek, namun tahun ini sambutan diterima berbeza permintaan juga semakin meningkat. Tempoh masa untuk menghasilkan kek lapis ambil masa lama, sekitar tiga ke empat jam setiap loyang, sebab itu saya dibantu anak, Nurul Atikah Radzi, 20,    untuk menyiapkan tempahan yang diterima,” kata ibu kepada dua cahaya    mata itu kepada Bernama.

Rajemah turut berbangga dapat memperkenalkan budaya Sarawak yang menghidangkan pelbagai jenis dan pilihan kek lapis semasa sambutan Aidilfitri kepada masyarakat di sekitar    Langkawi.

“Rasa seronok kerana dapat perkenal budaya Sarawak. Bukan sekadar terima tempahan untuk jual, saya sendiri pasti menghidangkan pelbagai pilihan kek lapis semasa sambutan Aidilfitri,” katanya. – BERNAMA

See author's posts


Wartawan sambilan Associated Press ditahan

NAIROBI: Polis di Ethiopia menahan seorang wartawan video sambilan yang bekerja untuk The Associated Press (AP), kata agensi berita Amerika Syarikat (AS) dan media kerajaan pada Rabu lalu.

AP menggesa pembebasan segera Amir Aman Kiyaro, yang dikatakan telah ditangkap di ibu negara Addis Ababa pada 28 November lalu selepas pulang dari bertugas.

Wartawan yang bekerja di Ethiopia menghadapi sekatan di bawah keadaan darurat di seluruh negara yang diisytiharkan bulan lalu oleh kerajaan, yang telah terkunci dalam konflik kejam selama 13 bulan dengan pemberontak Tigrayan.

Menurut media kerajaan, dua lagi wartawan tempatan yang dikenal pasti oleh media kerajaan sebagai Thomas Engida dan Addisu Mulneh turut ditahan.

Imej ketiga-tiga lelaki itu, serta kad pengenalan mereka, disiarkan oleh media kerajaan dalam laporan video mengenai penahanan mereka.

“The Associated Press amat bimbang bahawa pekerja sambilan AP Amir Aman Kiyaro telah ditahan oleh kerajaan Ethiopia, dituduh mempromosikan keganasan.

“Ini adalah tuduhan yang tidak berasas. Kiyaro ialah seorang wartawan bebas yang telah melakukan kerja penting di Ethiopia dalam semua aspek konflik.

“Kami menggesa kerajaan Ethiopia untuk membebaskan Kiyaro dengan segera,” kata Naib Presiden Kanan dan Editor Eksekutif AP, Julie Pace dalam satu kenyataan.

Inspektor polis Ethiopia Tesfaye Olani menuduh tiga wartawan itu melanggar undang-undang darurat dengan berusaha menyebarkan propaganda mengenai Barisan Pembebasan Rakyat Tigray dan sekutunya Tentera Pembebasan Oromo yang memerangi pasukan kerajaan.

Beliau berkata,tindakan mereka boleh dikenakan hukuman penjara antara tujuh hingga 15 tahun.

Pada masa sama, kebanyakan zon yang dilanda konflik di utara Ethiopia mengalami gangguan komunikasi dan akses untuk wartawan adalah terhad.

Ethiopia mengumumkan keadaan darurat baharu yang melarang perkongsian maklumat bukan rasmi mengenai pergerakan ketenteraan dan hasil medan perang, satu perintah yang dilihat sebagai percubaan untuk menyekat lagi laporan media mengenai perang pada akhir November lalu.

Jawatankuasa Melindungi Wartawan yang berpangkalan di New York berkata dalam laporan minggu lalu bahawa sembilan wartawan berada di sebalik penjara di Ethiopia pada 2021. -AFP

See author's posts


SMART SBB mampu bantu capai sasaran SSL beras negara

KUALA LUMPUR: Pelaksanaan program SMART Sawah Berskala Besar (SMART SBB) bakal membantu negara mencapai sasaran Tahap Sara Diri (SSL) beras dalam beberapa tahun akan datang, menurut Menteri Pertanian dan Keterjaminan Makanan Datuk Seri Mohamad Sabu.

Beliau berkata sehingga kini, pelaksanaan program itu melibatkan kerjasama 27 syarikat peneraju yang terdiri daripada pelbagai syarikat berkaitan kerajaan (GLC), koperasi pesawah dan syarikat swasta dengan keluasan kawasan lebih 11,000 hektar di seluruh negara serta melibatkan kira-kira 5,000 peserta program.

“Dengan sambutan penyertaan pesawah yang semakin memberangsangkan dan peningkatan hasil daripada pesawah sehingga mencapai 180 peratus, ia jelas menunjukkan pelaksanaan program ini berada pada landasan yang betul dan mampu mencapai kesemua sasaran yang telah digariskan.

“… perubahan bentuk baja perlu diusahakan setiap waktu terutama (penggunaan) baja berbentuk organik yang sekarang diperkenal dan digunakan bagi menambahkan hasil nyata yang kita lihat berlaku sekarang,” katanya.

Beliau menjawab soalan Datuk Seri Tuan Ibrahim Tuan Man (PN-Kubang Kerian) yang bertanyakan status terkini program SMART SBB.

Mohamad berkata program SMART SBB telah diperkenalkan kerajaan pada Februari 2021 dengan sasaran pelaksanaan program seluas 150,000 hektar kawasan bertanam dan purata pengeluaran hasil sebanyak tujuh tan metrik per hektar.

Program ini bertujuan membantu pencapaian sasaran kadar SSL beras negara kepada 75 peratus menjelang tahun 2025 dan 80 peratus menjelang 2030.  – Bernama

See author's posts


AKPK sedia penyelesaian bantu PKS uruskan hutang

KUALA LUMPUR: Agensi Kaunseling dan Pengurusan Kredit (AKPK), sebuah agensi di bawah Bank Negara Malaysia (BNM), akan menawarkan penyelesaian khusus untuk membantu perusahaan kecil dan sederhana (PKS), termasuk PKS mikro bagi menguruskan hutang mereka dan mempromosikan amalan pengurusan kewangan yang berhemat, berkuat kuasa pada 1 September.

Dalam satu kenyataan, BNM berkata langkah itu dibuat berikutan perpindahan fungsi Skim Penyelesaian Pinjaman Kecil (SDRS) daripada Bank Negara Malaysia (BNM) kepada AKPK.

“Dengan pemindahan ini, AKPK akan menjadi platform sehenti untuk individu dan PKS mendapatkan perkhidmatan penstrukturan hutang, pendidikan dan khidmat nasihat kewangan,” katanya.

“AKPK boleh memberikan perkhidmatan penstrukturan hutang dan khidmat nasihat yang lebih cekap dan holistik untuk PKS yang mempunyai pinjaman dengan beberapa bank,” kata bank pusat itu.

Selain itu, BNM berkata AKPK berada pada kedudukan yang baik untuk menjalankan fungsi ini berikutan pengalaman dan kepakarannya yang luas dalam membantu individu yang mengalami masalah kewangan menguruskan kewangan mereka menerusi Program Pengurusan Hutang yang berstruktur.

AKPK juga memainkan peranan penting dalam memperkukuhkan kemampuan kewangan rakyat Malaysia melalui program pendidikan dan kaunseling kewangan yang disesuaikan.

Sejak ditubuhkan pada tahun 2006, AKPK telah menyediakan perkhidmatan kaunseling kepada 1,096 juta individu dan daripada jumlah itu sebanyak sebanyak 324,815 peserta telah memohon untuk mendaftar ke Program Pengurusan Hutang (DMP).

Lebih daripada 28,000 peserta yang berdaftar dalam DMP telah melunaskan hutang mereka dalam agregat berjumlah RM1.28 bilion, katanya.

“Melangkah ke depan, PKS yang menghadapi masalah pembayaran balik pinjaman juga boleh menghubungi AKPK untuk mendapatkan bantuan dalam membuat pelan pembayaran semula yang sesuai dengan bank.

“PKS dapt mengakses dengan mudah dan selesa bagi mendapatkan SDRS melalui saluran dalam talian AKPK dan 12 cawangannya di seluruh negara,” katanya.

Memandangkan tempoh moratorium automatik yang berakhir pada 30 September 2020, PKS yang masih menghadapi kesukaran untuk memenuhi kewajipan pinjaman mereka disarankan untuk mendapatkan nasihat mengenai bantuan pembayaran balik daripada bank masing-masing.

SDRS di bawah AKPK adalah penyelesaian tambahan bagi PKS untuk mendapatkan bantuan dan nasihat mengenai penjadualan dan penstrukturan semula hutang, ia melengkapkan usaha dilakukan industri perbankan bagi memberikan bantuan kepada PKS yang terjejas.

Sejak tahun 2003, SDRS telah membantu lebih daripada 1,200 PKS untuk menjadual dan menyusun semula pembiayaan perniagaan mereka berjumlah RM1.7 bilion.- Bernama

See author's posts